qundao/data-zh-poetry huggingface dataset:
訪孤山林和靖梅塢陳迹
作者：釋寶曇
朝代：宋

西湖湖水清可𣂏，孤山山人瘦有餘。
梅花五更清夜夢，周易一卷前身書。
經年竹戶與僧語，僧房繞湖三百區。
客來放鶴未忍去，更爲脩竹聊須臾。
衡山道士古鬚髮，苦語不似公膚腴。
芙蓉爲裳月爲佩，荷芰結屋游龍車。
朝馳八紘莫四極，上挈太古中唐虞。
子房自是赤松後，淵明初無彭澤趨。
平生自謂公不死，意不一見成空虛。
買舟今夕定不寐，直恐長嘯來清都。
詩挽史魏公·其一
作者：釋寶曇
朝代：宋

抱負元驚世，飛騰正及辰。
眼空天下士，坐穩日邊身。
器業真王佐，詞章動帝宸。
錦衣雙白髮，母子即天人。
詩挽史魏公·其三
作者：釋寶曇
朝代：宋

一語回天力，終年困五丁。
時方相司馬，吾不愧玄齡。
遞奏逾金石，斯文粲日星。
幡然霖雨手，猶带御爐馨。
詩挽史魏公·其二
作者：釋寶曇
朝代：宋

在昔功名會，凌煙有老臣。
幾人扶日月，一角見麒麟。
共泣中原淚，寧爲去國賓。
西風幾黄壤，松柏獨輪囷。
詩挽史魏公·其五
作者：釋寶曇
朝代：宋

爲帝先驅日，非我舊學誰。
玉京真可樂，夜壑不勝悲。
墓木行人拜，庭蘭造物知。
臨風三慟哭，天亦爲低垂。
詩挽史魏公·其四
作者：釋寶曇
朝代：宋

十載江湖上，三從北闕歸。
宮花欹帽側，玉带重腰圍。
屬客黄金盡，凌空寶墨飛。
夜堂燈火冷，猶下讀書幃。
詩挽曾舍人張氏二首·其一
作者：釋寶曇
朝代：宋

一代稱賢母，斯文屬故家。
大閨欣有相，吾質靜無華。
久已如深定，真堪駕寶車。
餘生固無憾，哀動及鄰娃。
詩挽曾舍人張氏二首·其二
作者：釋寶曇
朝代：宋

我豈長貧者，終當以儉名。
諸郎方佩玉，夫子亦專城。
盛德容追想，吾家失老成。
東風在蒿里，凝睇不勝情。
詩挽陳提刑·其一
作者：釋寶曇
朝代：宋

清苦諸生節，廉平御史知。
一饑曾忍可，千里舍公誰。
落落天人際，拳拳骨鯁詞。
秋風又凋物，空有老成悲。
詩挽陳提刑·其二
作者：釋寶曇
朝代：宋

少日牛力在，中年玉節新。
平生無憚吏，老去只憂民。
西泝身猶健，東歸跡已陳。
丹丘方在夢，喬木想輪囷。
謝殿撰挽詞二首·其一
作者：釋寶曇
朝代：宋

政自淵源出，聲連海嶽清。
固應身列宿，何意晚專城。
一代稱遺直，諸公畏老成。
棠陰幾人淚，端復爲誰傾。
謝殿撰挽詞二首·其二
作者：釋寶曇
朝代：宋

盛德真無愧，吾生亦有涯。
千金故人壽，兩部習池蛙。
磊落思前輩，交游念故家。
新阡在何許，目斷莫雲遮。
謝陳思遠畫山水
作者：釋寶曇
朝代：宋

莫年愛山心，已作鐵樣頑。
晨光與意會，起行適滄灣。
峽深石固削，水落樹自閑。
腕中百斛力，屋底聲潺潺。
賀李大著
作者：釋寶曇
朝代：宋

眉山縣前江可憐，昔人飲此俱成仙。
只今獨數蘇與李，豈伊親濯玻璃川。
功名事業天所靳，况復真宰持其權。
先公用舍誠有道，不愁軻後真無傳。
道山人物今第一，蒹葭玉樹猶依然。
東南弱水三萬里，亦有跨鶴來翩躚。
至人活國豈無術，丹砂烏喙堪同年。
衆工可笑不解事，顛倒規矩求方圓。
向來賁育嘗賈勇，彼豈有力能回天。
公今已不負世學，盍先鷗鷺高騰鶱。
窗間借取董狐筆，父子相繼書凌煙。
賦楊知縣道夫四知堂
作者：釋寶曇
朝代：宋

萬家即吾廬，一室誠吾身。
窗明古肺腑，壁立真天人。
心語駟奔軼，風行牛鬭嗔。
吾今亦忘我，何者爲一塵。
起看屋角懸，聊當座右箴。
我初衣壞絮，疾驅荆棘林。
鍼孔與線蹊，老眼親補紉。
而今著襦袴，左書而右琴。
吾兒亦溫飽，鞭箠亡呻吟。
唯餘故時習，詩病山水淫。
會當更祓除，兩楠共森森。
贈李磐庵文授
作者：釋寶曇
朝代：宋

莫年東觀有全書，天畀斯文合定居。
鏡裏一莖無白髮，門前十里有黄淤。
文章入手無餘藴，人物於今固自如。
安得把茅鄰近住，打門時復問潛虛。
辭世頌
作者：釋寶曇
朝代：宋

平生灑灑落落，末後哆哆啝啝。
殷勤覓一把火，莫教辜負澄波。
送于制幹二首·其一
作者：釋寶曇
朝代：宋

十年閑讀古人書，不爲山川貨可居。
便有風聲生屐齒，王侯同在一丘墟。
送于制幹二首·其二
作者：釋寶曇
朝代：宋

一笑無煩論古今，就中首肯即吾真。
君今正與司南合，直指何曾更問人。
送伯才伯仲之官
作者：釋寶曇
朝代：宋

浣花溪頭春可憐，兩鳬一鳬飛上天。
曉窗清浄易一卷，兄弟過午無炊煙。
大鳬白首古人上，小鳬綠鬢東風前。
簡書不畏畏泥滓，黄金污人須棄捐。
故山民病公所見，門前萬里東吳船。
曩時雷電泣真宰，後世兒女成嫣然。
人生固有浪自許，毛髮便窺肝膽全。
主家無地置弦索，妾身已爲他人妍。
相携感慨一墮淚，唯我與汝非同年。
出門大笑亦不惡，此意嘿寄飛鴻邊。
送傅道士兼呈吳明可給事
作者：釋寶曇
朝代：宋

往時大斗供一沃，既醉而顛顛可卜。
得錢乞人如棄泥，風雨叢祠夜深宿。
省中諸公六七輩，貴人只許丞相獨。
入門穿靴一脚泥，亟今便要道士服。
虎皮冠兒象牙簡，感恩扣齒三十六。
今年來自鐵柱宮，道許旌陽猶萬福。
連燈并床一月語，拊枕歌吟聽不足。
有時得酒不肯醉，醉裏親言道機熟。
南昌史君有仙骨，我欲憑風一薰沐。
崇真坊中歸去來，卧聽玉龍吟一曲。
送判院楊道夫
作者：釋寶曇
朝代：宋

君詩如周郎，年少新將兵。
阿瞞不及語，夜半火到明。
金屋小喬在，國色傾人城。
不見今十年，詩已如此成。
愈談聽愈好，俗間未能評。
石渠苦無詩，日者上意傾。
西南老臣去，不復聞姓名。
公今賦渝州，將與山月鳴。
亦須慰華髮，過家濯塵纓。
我有一紙書，山林爲子情。
黄金作人累，珍重煩寄聲。
送友人
作者：釋寶曇
朝代：宋

雨意晚方足，秋來先送君。
橫拖七尺杖，劃破一山雲。
白紙憑誰寄，青燈此夜分。
空遺巖底石，蘿月漫紛紛。
送史同叔赴宮教
作者：釋寶曇
朝代：宋

便催絳帳入王扉，肯落先公第二機。
一鶚未嘗憑薦口，諸生今始識摳衣。
寬如北海何妨醉，清似西湖不解肥。
但得家聲振金玉，萬釘何必問腰圍。
送史同叔通判過霅川
作者：釋寶曇
朝代：宋

莫嫌畫鷁北風瞋，苕霅溪聲解喚人。
一日便拚千日醉，十分留得九分春。
匣琴書卷先行李，虹星車旆委後塵。
屈指歸來須及早，滿城桃李正芳新。
送呂澤父
作者：釋寶曇
朝代：宋

姓名元自徹東都，舊日河南肯便疏。
利害總關天下事，聰明不惑枕中書。
花迎馬首渾無頼，山似人情却有餘。
我亦西湖未歸客，重來應得問何如。
送孫季和知縣赴常熟
作者：釋寶曇
朝代：宋

援琴不怕春風顛，已許桃李同嫣然。
今人政自無此手，昔也子賤今琴川。
爭名固淺丈夫事，公益走避如雲煙。
共惟聖學本心授，不敬莫大中無傳。
吾行敢後天下士，百年人物猶拳拳。
風流往往入詩笥，經濟一一歸民編。
板輿扶上醉鄉日，竹溪便喚姑蘇船。
誰云弱水不可到，政成我是蓬萊仙。
送廬山茶與陳大監
作者：釋寶曇
朝代：宋

廬山瘦入骨，草木無華滋。
啼鳥消息真，春風僅如斯。
山翁少潤色，玉雪空自奇。
舌端有小苦，諫味頗似之。
密雲天人際，一金無半規。
譬如膾麟鳳，雖貴不伐饑。
午窗萬松聲，清寒初上眉。
口香唾繭紙，真是活國醫。
爲我只飲此，勿飲甘如飴。
送張漢卿左藏
作者：釋寶曇
朝代：宋

溪間曾語離，夜雨忽悲壯。
俄頃山月明，照我蓬背上。
欹枕念此行，變化或萬狀。
江湖大圓鏡，有此白鳥樣。
公言早崛奇，平處謝堤障。
劃嚴如行師，百萬未可傍。
疇昔粲可間，發此無盡藏。
我饑寒欲死，甘露扶繒纊。
目視飛鴻卑，未易蒙此貺。
西風束書至，闢戶問亡恙。
吾事公所知，它人雜嘲謗。
送李宰免監鎮之官浙西
作者：釋寶曇
朝代：宋

我自歸帆急鼓催，君先一騎抗塵回。
誰知北海樽罍底，親見東軒長老來。
執手試聽楓葉下，打門終待藕花開。
孤燈一曲無公事，萬卷吾伊亦壯哉。
送李提幹兼簡李知幾太博
作者：釋寶曇
朝代：宋

伯仲天下士，慣識山中饑。
幾年食君粟，一飯書百匙。
謂此真飽否，此飽誰安之。
伯氏昔在京，飯瘦崖書肥。
至今方舟上，兒啼婦褰衣。
仲氏亦遠來，裹糧復能幾。
賣金買書冊，僕夫輟晨炊。
安能問饑飽，自信了不疑。
歲晚盍行道，西風頗勸歸。
大賢事業定，試學摩腰圍。
送松上人西歸兼呈去佞隠君子及其家賢子姪致馳仰之意去佞方舟之子松其姪
作者：釋寶曇
朝代：宋

白雲二十七，倒跨楊岐馿。
相當子歲年，力輓千乘車。
佛法全盛日，南方即吾廬。
後來鑿空輩，一一人爲徒。
誠負子遠游，芒鞋費無餘。
百饑僅一飽，抱病幾亡軀。
是病何所起，爲藥當何須。
不如速歸休，問津於故吾。
方舟有家學，放光照西都。
寄聲爲多謝，勿謂今無書。
峨嵋舊時月，夜夜來東吳。
送林澤之至五夫
作者：釋寶曇
朝代：宋

不學相如故倦游，身唯晏子一狐裘。
眼明自可空群象，筆健何妨力萬牛。
許我春風還帝所，多君雪浪轉船頭。
愛山堂下平生夢，試問梅花可忍不。
送楊梅
作者：釋寶曇
朝代：宋

午樹碧雲合，星虛紫微垣。
赤肌風露香，繞齒冰雪溫。
六月瘴霧濕，荔枝照黄昏。
江鄉有此族，亦墮梅雨村。
白日走巖谷，紅塵傾市門。
相如有酒渴，取蜜傾銀盆。
一賞風味足，無使妨盤飧。
送樓尚書
作者：釋寶曇
朝代：宋

九關何爲視荒荒，鵷鷺不汝爲津梁。
剛風一上九萬里，我豈無因來帝旁。
君看玉皇香案上，臣有抹月批雲章。
春秋自與易表裏，九師三傳俱亡羊。
人言夫子身九尺，我謂椽筆聊相當。
斯文豈不妙一世，如御琴瑟思更張。
大夫人今八十六，百拜上賜千秋觴。
朱旛皂蓋映華髮，鼓舞萬籟爲笙簧。
如聞民病思藥石，可忍歲饑無稻粱。
行行不待勤報政，會有詔書來未央。
送汪仲嘉尚書帥隆興兼簡王公明樞密
作者：釋寶曇
朝代：宋

又冬一月方歲除，適當公歸開府初。
汝離前驅土牛後，我天子律公吹噓。
臂端橐籥元自如，與民歲年無負租。
民癡望公不願餘，願公夕馬先朝車。
高牙大纛如浴鳬，出沒千里來哺雛。
西山莫雨知有無，使君兩眼吞江湖。
廬山老子霜髯鬚，如世界闊造物爐。
兩翁故人肯情疏，誠知握粟不可呼，待作二鳳鳴韶圖。
送潘恭叔提幹往潭州省侍
作者：釋寶曇
朝代：宋

父子湖海心，歲月易波蕩。
長沙固艱難，不在九天上。
風塵護衣篝，花柳謝屏障。
車行無多乘，雷動有餘壯。
閬風吾故游，弱水恨新漲。
詩書飽丘壑，翁事來獻狀。
入門視顔閒，一笑挾繒纊。
官池鳬雁深，洗盞發家釀。
人生果何樂，此樂天所貺。
故山在何許，夢寐或東嚮。
公如問云何，報我今跌踢。
送潘文叔兼簡李文授
作者：釋寶曇
朝代：宋

趁得官閑且載書，隔牆時喚子雲居。
公如碧樹有秋意，渠亦清流臨濁淤。
蓋代勳庸誠有種，鑿空道德竟何如。
寄聲楚觀滄茫外，璧月依然在太虛。
送燈老住翠山
作者：釋寶曇
朝代：宋

我家凌雲君蔣城，古佛小大猶弟兄。
我癡如佛君甚武，一日放光來四明。
人皆謂君佛出世，趺坐說法如雷霆。
翠山自古龍象窟，春風十里開林坰。
鐘聲况近王謝宅，一見爲君須眼青。
全提佛祖末後句，無敗吾事由叮嚀。
扶摇直上九萬里，頃刻變化摶青冥。
送王性之子仲言倅公赴泰州
作者：釋寶曇
朝代：宋

山陰故侯家，受射幾世世。
袖有換鵝經，父子固多藝。
日高卧東床，吾祖得佳婿。
春風鏡湖波，一夜雨新霽。
得句見眉睫，鬰鬰正相似。
先秦多古書，歲晚足奇字。
盡載米家船，長虹貫都市。
平章要風月，幡然適千里。
論士當及時，鹽車有騄駬。
善護千金軀，斯民望桃李。
送袁和叔
作者：釋寶曇
朝代：宋

孔孟堂深不可摩，却從伊洛晚經過。
馬驕不受黄金勒，鯨掣還連碧海波。
三釜祿親吾未老，一船貫日去如何。
江空木靜年華晚，應是斯文合網羅。
送費恭父
作者：釋寶曇
朝代：宋

擔頭蜀貨無錙銖，兩籠只載先君書。
但知不敗乃翁事，報與不報君何須。
渥洼一日新生駒，黄金羈勒安用渠。
西風千里飽芻秣，養此汗血傾京都。
我營北山瓜芋區，君來飲水同飯蔬。
明朝笑出白雲去，我恐塵土粘君鬚。
就中行李愁僮奴，一束詩稿牛腰粗。
是誠癡絕天下無，此子費子西歸圖。
送隠上人還玉峰二首·其一
作者：釋寶曇
朝代：宋

故山爲我小遲留，楓落吳江冷不收。
歸去不知身是夢，青燈相對說它州。
送隠上人還玉峰二首·其二
作者：釋寶曇
朝代：宋

西風已挂沐猴冠，人語溪聲亦少寬。
家有如山牛糞火，爲君煨栗勸加餐。
送黄給事帥湖南
作者：釋寶曇
朝代：宋

西山束觀閒，事豈止載筆。
爲郎幾黄昏，竟亦坐無術。
平生瀝肝膽，辛苦忘蔗汁。
一飲不下咽，再思令人瘠。
向來活國手，試寸功倍尺。
洞庭豺虎群，使者風退鷁。
此行天近遠，宣室夜虛寂。
我亦如孤雲，它山或相覓。
過曹娥江
作者：釋寶曇
朝代：宋

錢塘雪浪與天平，小入曹娥亦有聲。
滄海一時忠孝淚，夕陽無盡古今情。
春秋祭血神如在，一夜行舟挽到明。
不是西風白雲客，祠烏爭解賦將迎。
郊外即事
作者：釋寶曇
朝代：宋

春水人家綠繞門，晚風榆柳自村村。
一聲牛背烏鹽角，鐵作行人也斷魂。
錢德遠判縣與母同生日·其一
作者：釋寶曇
朝代：宋

西風一奏近聞韶，丹鳳將雛下九霄。
忽憶山川纏錦繡，又傳歌吹雜蒭蕘。
扶携共醉瑶池日，鼓舞同升玉帝朝。
一等壺中人不老，下方鵬鷃亦逍遥。
錢德遠判縣與母同生日·其二
作者：釋寶曇
朝代：宋

綵衣何似舞衣輕，鸞鏡還如水鏡明。
百里弦歌歸有道，一軒風月不勝情。
口香知吮蓮華墨，山近聞拖蠟屐聲。
百拜一樽須竟醉，看飛鳬舄上蓬瀛。
隸字
作者：釋寶曇
朝代：宋

快劍翻秦後，崩雲稱隸豪。
山崖留燕尾，冢刻數牛毛。
鐵入中郎腕，書非擇木曹。
萬金周鼎價，一字敢論高。
雪
作者：釋寶曇
朝代：宋

日却山川凍出雲，疏疏先自竹邊聞。
玉龍不動身千億，薝葡無香瘦十分。
彷佛夜堂餘火力，凄凉茅屋有人群。
已知報答東皇日，湯餠銀絲飯膾芹。
青奴
作者：釋寶曇
朝代：宋

青奴初不下房櫳，肌骨玲瓏雪未中。
八月華胥人自到，可憐塵壁卧西風。
題劉夷叔詩稿後
作者：釋寶曇
朝代：宋

蜜蜂於花似不薄，肥出兩股中邊甜。
嗅香嚼蠟總風味，不損花艷何其廉。
劉郎平生墮香國，老鬢不下花飛粘。
可憐釀蜜不滿斛，空餘稚乳誰家簷。
題喻彌陀接待院
作者：釋寶曇
朝代：宋

作成寶鉢梅花供，带得金池蓮葉香。
百億萬僧同一飽，彌陀接待勝諸方。
題壽居仁遠浦歸帆
作者：釋寶曇
朝代：宋

築室江南欲盡頭，故將沙尾繫行舟。
如何落日蒼茫外，一幅西風去不收。
題子陵釣臺圖三絕·其一
作者：釋寶曇
朝代：宋

隠約江天漢客星，夜深曾傍紫微明。
山川風物成遷變，猶有洪濤殷嘯聲。
題子陵釣臺圖三絕·其三
作者：釋寶曇
朝代：宋

帝已龍飛我故魚，乾坤等是一蘧廬。
夕陽曬却蓑衣了，試問妻孥有酒無。
題子陵釣臺圖三絕·其二
作者：釋寶曇
朝代：宋

著我巢由稷卨中，兩眉未暇笑吾儂。
斷雲凍雨嚴家瀨，寂寞何人理釣筒。
題峴山圖三絕·其一
作者：釋寶曇
朝代：宋

不見輕裘快馬歸，遥憐暮雨濕公衣。
峴山十里城南路，燈火家家望翠微。
題峴山圖三絕·其三
作者：釋寶曇
朝代：宋

范子當年意崛奇，道人歲晚墨淋漓。
北風低草牛羊莫，會有人傳峴首詩。
題峴山圖三絕·其二
作者：釋寶曇
朝代：宋

湛輩而今豈有知，滔滔江漢定何時。
無邊落日丹楓外，有客來看墮淚碑。
題平江范石湖橋壁二首·其一
作者：釋寶曇
朝代：宋

經綸初不礙躬耕，更復緣詩太瘦生。
莫問雪堂人在否，石湖依舊小橋橫。
題平江范石湖橋壁二首·其二
作者：釋寶曇
朝代：宋

天與湖光鏡樣平，道邊野草亦知名。
鄰翁莫訝歸來晚，未必山如錦瑟清。
題張以道現庵新成
作者：釋寶曇
朝代：宋

春風窗戶雨初乾，恰愛南湖一鏡寬。
倒影絕憐飛觀近，鳴榔不入莫濤寒。
吾伊聲斷聞鷗下，舴艋舟輕喚客難。
題作現庵真現否，憑公爲問約齋看。
題智門宣弟不繫舟
作者：釋寶曇
朝代：宋

故著青山盡底圍，直疑挂起片帆飛。
好風忽送潮聲近，啼鳥相呼樹影歸。
老去六窗誰是伴，頹然一几自忘機。
我初不作京華夢，分取松枝對客揮。
題李磐庵西潛圖
作者：釋寶曇
朝代：宋

何人意行山水重，草木驚笑來天風。
茅簷雞飛犬升屋，屐聲疾奏鄰家翁。
逢迎初非乃翁事，盆盎浄潔求無同。
一犁春雨飽膏沐，千頃秋日加曈曨。
恭惟耕稼我自出，敢與造物論豐凶。
樹間井亦頗寒冽，門前石不煩磨礲。
願公藉石飲此水，鴨豬肥大牛羊豐。
杖藜吾父坐吾祖，日望四海寬租庸。
太平果在放船手，此詩與畫當無窮。
題犀浦張震仲竹齋
作者：釋寶曇
朝代：宋

窗明祇辨四時綠，眼老何妨五車讀。
江湖商略不盈咫，月露清滋慰吾獨。
淋漓舞茵不解醉，顛倒飛花有如屋。
竹外寒溪聞此盟，束書一笑趁鴻鵠。
題磐庵作玻璃窗·其一
作者：釋寶曇
朝代：宋

杜陵亦有天尺五，雲母不似玻璃深。
西家鐘鼓謾勞汝，我自書卷中晴陰。
題磐庵作玻璃窗·其二
作者：釋寶曇
朝代：宋

晨曦入簷水到戶，老子肉醉人眼寒。
博山一絲坐正穩，不許童稚褰帷看。
題老融鬬牛圖
作者：釋寶曇
朝代：宋

牛鬭不可近，近則和爾觸。
摩撫不動摇，愧山老觳觫。
慰我有生意，憐渠無怒心。
伊誰爲證據，斷崖楓樹林。
題蕪湖吉祥方丈小軒
作者：釋寶曇
朝代：宋

低著疏籬寬著天，春風不撼楚江船。
無人爲挂屋頭眼，明日清明花可憐。
題道夫東征錄
作者：釋寶曇
朝代：宋

老來氣味覺深穩，餘子但知聲擊撞。
煙雲合千態萬狀，意氣吞五湖三江。
如聞日觀眇天下，俯視坎井非吾邦。
丈夫出門各一笑，笑罷歸來心則降。
餘姚江上
作者：釋寶曇
朝代：宋

山入春江雨不收，江寒得傍翠雲裘。
誰家山影風帆轉，悞作梨花一段愁。
魏南夫丞相挽詩二首·其一
作者：釋寶曇
朝代：宋

未必山東相，能留塞北聲。
一身扶國是，九鼎重吾盟。
水鏡人材地，風流月旦評。
早收霖雨去，星角看春耕。
魏南夫丞相挽詩二首·其二
作者：釋寶曇
朝代：宋

青雲紆群紱，白首費符移。
即墨仍飛語，翁歸不受私。
凋零唯舌在，汗漫付心期。
手種堂前柳，東風學畫眉。
黄待制病中以詩寄之
作者：釋寶曇
朝代：宋

故山餘地亦嶙峋，中有掖垣梧十尋。
自是萬金醫國少，人皆三事望公深。
茂陵多病書成帙，季子來歸雪滿簪。
試與共觀天下士，彌縫一世果何心。
鼠狼二首·其一
作者：釋寶曇
朝代：宋

業爲鼠技不能群，酷似狼貪却畏人。
歃血未乾猶竊粟，豈應秦了又生秦。
鼠狼二首·其二
作者：釋寶曇
朝代：宋

謾自狼貪只鼠嗔，壞牆穿壁已無鄰。
兒童愛惜貍奴慣，生怪蒼皇不近人。
龍孫
作者：釋寶曇
朝代：宋

自是龍孫貴，時方燕乳云。
錦綳無澣濯，玉立有仍雲。
未解吟風雨，應須赦斧斤。
渭川十萬甲，留以壯吾軍。
康仙祠
作者：釋寶玄
朝代：宋

南望青山十里賒，五雲深處問琵琶。
從知天子封侯廟，原是神仙賣藥家。
偈
作者：釋寶覺
朝代：宋

一即一，二即二，嗅著直是無香氣。
識得山僧榔栗條，莫向南山尋鼈鼻。
題逆旅壁
作者：釋寶黁
朝代：宋

滿院秋光濃欲滴，老僧倚仗青松側。
只怪高聲問不應，瞋余踏破蒼苔色。
中秋旅懷
作者：釋尚能
朝代：宋

所畜惟騷雅，兼之得固窮。
望鄉連北斗，聽雨带西風。
稼穡村坊遠，煙波路逕通。
冥搜清絕句，恰似有神功。
五言四十字奉寄四明禮師道人
作者：釋尚能
朝代：宋

昔年慚不識，今日羨仍頻。
造疏傳他域，談空聚遠人。
龕燈孤敵暗，庭柏瘦無春。
漸老思山甚，相逢會有因。
京口僧院
作者：釋尚能
朝代：宋

渺漠人煙外，禪居靜趣多。
山遙天接樹，江闊日生波。
鳴櫓時鄰響，征車舊絕過。
清風數聲磬，應不入漁歌。
句·其一
作者：釋尚能
朝代：宋

關河虎符重，殿閣獸樽閑。
句·其二
作者：釋尚能
朝代：宋

泣珠泉路通關市，種玉僊翁寄版圖。
江行
作者：釋尚能
朝代：宋

渺然寒水上，四望盡無涯。
沙迹迎潮沒，天形接海垂。
壞衣汀靄濕，疏磬葦風吹。
今夜猶船宿，還應與月期。
送本如上人歸四明
作者：釋尚能
朝代：宋

隨緣離舊隱，秋後卻思歸。
古寺山光滿，重城海氣圍。
道孤愁作客，年長重忘機。
此去何人見，雲根掩竹扉。
送秀登上人
作者：釋尚能
朝代：宋

又負空囊出，都城難久居。
西風隨雁急，寒柳向人疏。
野宿燈分燒，船齋磬動魚。
如逢北來客，應寄社中書。
送簡長師陪黄史君歸浙右
作者：釋尚能
朝代：宋

相送隨旌旆，離情亦萬端。
霜洲楓落盡，水館月生寒。
接話嘗茶徧，聯詩坐漏殘。
歸期在巖屋，郡邸想留難。
金山寓居
作者：釋尚能
朝代：宋

風霜千里未歸身，古跡遲留外俗羣。
月到天心當剎見，濤分山脊在樓聞。
倚吟老樹栖沙鳥，寄臥虛巖貯海雲。
唯恐雪晴行興動，迢迢楚路與吳分。
句·其一
作者：釋尚顔
朝代：宋

海島和濤望。
句·其三
作者：釋尚顔
朝代：宋
体裁：句

山僧带雪期。
句·其二
作者：釋尚顔
朝代：宋

一十二三年。
夷陵即事
作者：釋尚顔
朝代：宋

不難饒白髪，相續是灘波。
避世嫌身晚，思家乞夢多。
暑衣經雪著，凍研向陽呵。
豈能臨岐路，還聞聖主過。
偈二首·其一
作者：釋居慧
朝代：宋

鍾馗醉裏唱涼州，小妹門前祇點頭。
巡海夜叉相見後，大家拍手上高樓。
偈二首·其二
作者：釋居慧
朝代：宋

百尺竿頭弄影戲，不唯瞞你又瞞天。
自笑平生歧路上，投老歸來沒一錢。
悟法呈守卓禪師偈
作者：釋居慧
朝代：宋

打破多年赤肉團，大千俱現一毫端。
縱橫妙用無多子，妙用縱橫總一般。
句
作者：釋居昱
朝代：宋

松聲和雨聽，山色带雲看。
住東巖
作者：釋居靜
朝代：宋

月生一，東巖乍住增愁寂。
紅塵世路有多端，米麵倉儲無顆粒。
崖爲伴，泉爲匹，颯颯清風來入室。
山王土地暗中忙，雲版鐘魚偷淚滴。
世人莫道空守巖，亦有東籬打西壁。
頌示學者
作者：釋居靜
朝代：宋

十門綱要掌中施，機會來時自有爲。
作者不須排位次，大都首尾是根基。
偈二首·其一
作者：釋崇哲
朝代：宋

妙體堂堂觸處彰，快須回首便承當。
今朝對衆全分付，莫道儂家有覆藏。
偈二首·其二
作者：釋崇哲
朝代：宋

山僧有三印，更無增減剩。
覿面便相呈，能轉凡成聖。
一印印空，日月星辰列下風。
一印印泥，頭頭物物顯真機。
一印印水，捩轉魚龍頭作尾。
三印分明體一同，看來非赤亦非紅。
互換高低如不薦，青山依舊白雲中。
三衢椿監寺修造佛殿
作者：釋崇嶽
朝代：宋

黄面瞿曇放搭癡，千方百計討便宜。
而今無著渾身處，却要兒孫蓋覆伊。
且侍者持鉢
作者：釋崇嶽
朝代：宋

靈山無法與人傳，臨濟宗風盡滅門。
唯有道人知此意，赤心扶起破砂盆。
九祖贊
作者：釋崇嶽
朝代：宋

半生足不履地，軒知路遍天涯。
得箇冬瓜印子，至今目瞠口呿。
亮典座歸中峰菴
作者：釋崇嶽
朝代：宋

太白峯高宇宙低，先師靈骨不曾移。
兒孫箇箇且如許，路上行人口似碑。
偈頌一百二十三首·其一
作者：釋崇嶽
朝代：宋

三人證龜作鱉，有口都不能說。
須彌頂上浪滔滔，大洋海裏遭火爇。
別別，金色頭陀曾漏泄。
偈頌一百二十三首·其一〇〇
作者：釋崇嶽
朝代：宋

大人具大見，大智得大用。
一舉定千差，百發而百中。
密贊中興業，了無毫末共。
福如滄海壽如山，赫赫聲名繼前踵。
偈頌一百二十三首·其一〇一
作者：釋崇嶽
朝代：宋

青天復青天，打失髑髏前。
看看日又過，爭教人少年。
偈頌一百二十三首·其一〇七
作者：釋崇嶽
朝代：宋

千聖不傳到今日，口上著來無等匹。
洞庭山脚太湖心，行人路上空啾唧。
偈頌一百二十三首·其一〇五
作者：釋崇嶽
朝代：宋

急水波心下直鈎，魚龍蝦蟹一時收。
祖師活計無多子，惱亂春風卒未休。
偈頌一百二十三首·其一〇四
作者：釋崇嶽
朝代：宋

第一義諦，分文不直。
略露機鋒，青天霹靂。
恁麽恁麽，不識不識。
偈頌一百二十三首·其一一
作者：釋崇嶽
朝代：宋

生平活計一絲頭，嘯月迎風得自由。
管甚澄江興逆浪，等閑平步過滄洲。
偈頌一百二十三首·其一一七
作者：釋崇嶽
朝代：宋

世尊良久，維摩默然。
便恁麽去，十萬八千。
偈頌一百二十三首·其一一九
作者：釋崇嶽
朝代：宋

有你不有我，有我不有你。
咬定牙關，齊之以禮。
偈頌一百二十三首·其一一五
作者：釋崇嶽
朝代：宋

梵志翻著襪，摩耶生悉達。
聲迹不相干，今朝四月八。
偈頌一百二十三首·其一一八
作者：釋崇嶽
朝代：宋

開爐開爐，柴炭全無。
星兒火種，照徹十虛。
偈頌一百二十三首·其一二
作者：釋崇嶽
朝代：宋

妙用縱橫，十方坐斷。
未諳此脈，舉步猶難。
偈頌一百二十三首·其一二〇
作者：釋崇嶽
朝代：宋

端居丈室，青天白日。
竇八布衫，雲門念七。
偈頌一百二十三首·其一二一
作者：釋崇嶽
朝代：宋

一二三四五，五四三二一。
風過樹頭摇，天晴日頭出。
會得日頭出，不會而自屈。
偈頌一百二十三首·其一二三
作者：釋崇嶽
朝代：宋

達磨達磨，不識這箇。
直指單傳，胡揮亂做。
偈頌一百二十三首·其一二二
作者：釋崇嶽
朝代：宋

兩刃交鋒，略通一線。
有耳者聞，有眼者見。
偈頌一百二十三首·其一五
作者：釋崇嶽
朝代：宋

冶父山門齋粥粗，文章佛法一時無。
地爐些子無煙火，且與禪人樂有餘。
偈頌一百二十三首·其一六
作者：釋崇嶽
朝代：宋

晷運推移，日南長至。
上下四維，慶無不利。
偈頌一百二十三首·其七
作者：釋崇嶽
朝代：宋

有利無利，不離行市，張公喫酒李公醉。
伸脚打睡有來由，纔放醒醒成忌諱。
非不非，是不是。
遇貴即賤，遇賤即貴。
狸奴白牯念摩訶，祖師不會西來意。
偈頌一百二十三首·其七〇
作者：釋崇嶽
朝代：宋

一著高一著，一步闊一步。
明眼人前，猶涉路布。
鳳棲不在梧桐樹。
偈頌一百二十三首·其七一
作者：釋崇嶽
朝代：宋

佛眼覷不得，祖師提不起。
石裂崖崩，掀翻到底。
不風流處更風流，也是波斯入閙市。
偈頌一百二十三首·其七七
作者：釋崇嶽
朝代：宋

年去實不去，年來實不來。
山僧都不會，露柱笑咍咍。
偈頌一百二十三首·其七四
作者：釋崇嶽
朝代：宋

今朝九月初一，祝聖陞堂已畢。
若是達磨兒孫，瞥轉雲門念七。
偈頌一百二十三首·其三
作者：釋崇嶽
朝代：宋

有問西來便答東，從教人笑我佯聾。
白雲乍可離青嶂，明月難教下碧空。
偈頌一百二十三首·其三〇
作者：釋崇嶽
朝代：宋

只箇長行粥飯僧，江南江北震乾坤。
而今又却隨他去，討甚楊岐八世孫。
偈頌一百二十三首·其三一
作者：釋崇嶽
朝代：宋

入門正路，不容回互。
千人萬人，當陽蹉過。
偈頌一百二十三首·其三三
作者：釋崇嶽
朝代：宋

一著高一著，一步闊一步。
坐斷佛祖關，迷却來時路。
偈頌一百二十三首·其三九
作者：釋崇嶽
朝代：宋

達磨九年面壁，二祖立雪齊腰。
三人證龜成鱉，一塊頑銅鈍鐵。
偈頌一百二十三首·其三二
作者：釋崇嶽
朝代：宋

要行便行，要坐便坐。
自古自今，只是這箇。
偈頌一百二十三首·其三五
作者：釋崇嶽
朝代：宋

薦福住院，事事成現。
露柱燈籠，三門佛殿。
若上若下，和光同塵。
有時又却，神頭鬼面。
偈頌一百二十三首·其三八
作者：釋崇嶽
朝代：宋

張弓架箭魚游網，物外安身鳥入籠。
生殺盡時蠶作繭，如何透得這三重。
偈頌一百二十三首·其三六
作者：釋崇嶽
朝代：宋

衲僧一拶，鉢盂口闊。
天下楊岐，望林止渴。
偈頌一百二十三首·其九
作者：釋崇嶽
朝代：宋

一不成，二不是，突出眼睛失却鼻。
少林剛自覓安心，瞎馿不受靈山記。
偈頌一百二十三首·其九一
作者：釋崇嶽
朝代：宋

傾盡寶山寶，全身入荒草。
若是鳳凰兒，不向那邊討。
偈頌一百二十三首·其九七
作者：釋崇嶽
朝代：宋

年年此日潑惡水，箇事從悉達多起。
自云遍界獨稱尊，後代兒孫誰管你。
偈頌一百二十三首·其九九
作者：釋崇嶽
朝代：宋

借手行拳，驚羣動衆。
龍門上客，未舉先知。
若不然者，靈隠失利。
偈頌一百二十三首·其九二
作者：釋崇嶽
朝代：宋

萬法是心光，諸緣惟性曉。
本無迷悟人，只要今日了。
偈頌一百二十三首·其九五
作者：釋崇嶽
朝代：宋

仰面不見天，低頭不見地。
眉毛在眼上，鼻孔裏出氣。
易分雪裏粉，難辨墨中煤。
偈頌一百二十三首·其九八
作者：釋崇嶽
朝代：宋

忽雨忽晴，天平地平。
釋迦彌勒，打失眼睛。
偈頌一百二十三首·其二〇
作者：釋崇嶽
朝代：宋

今朝五月端午節，衲僧門下無一說。
千妖百怪自潛蹤，萬里長天一條鐵。
偈頌一百二十三首·其二一
作者：釋崇嶽
朝代：宋

江月照，松風吹，永夜清霄何所爲。
無孔笛吹雲外曲，相逢知我者還稀。
偈頌一百二十三首·其二三
作者：釋崇嶽
朝代：宋

入得冶父門，不避冶父劍。
劍下驀翻身，爲君通一線。
喫底劈胸拳，透底生鐵面。
莫怪粗糲藜，方便沒方便。
偈頌一百二十三首·其二二
作者：釋崇嶽
朝代：宋

十五已前取不得，十五已後捨不得。
正當十五日，築著磕著七花八裂，明眼衲僧只得一橛。
偈頌一百二十三首·其二五
作者：釋崇嶽
朝代：宋

日可冷，月可熱，衆魔不能壞真說。
且道如何是真說，鉢盂一日兩度濕。
偈頌一百二十三首·其二八
作者：釋崇嶽
朝代：宋

當陽顯赫，神龍妙訣。
倒嶽傾湫，雷轟電掣。
偈頌一百二十三首·其二六
作者：釋崇嶽
朝代：宋

冶父生來百拙，開口都無一說。
今朝指空畫空，笑倒清風明月。
偈頌一百二十三首·其二四
作者：釋崇嶽
朝代：宋

秋光清淺時，白露和煙島。
良哉觀世音，全身入荒草。
一鏃破三關，低頭何處討。
偈頌一百二十三首·其五
作者：釋崇嶽
朝代：宋

太虛挂劍全生殺，星馳電卷煙雲豁。
可中誰是出頭人，長嘯一聲天地闊。
偈頌一百二十三首·其五〇
作者：釋崇嶽
朝代：宋

威音那畔真消息，累及瞿曇老祖翁。
四十九年顛倒說，人間天上謾流通。
偈頌一百二十三首·其五九
作者：釋崇嶽
朝代：宋

五年於此謾隨緣，去住無心自坦然。
六月霏霏飄瑞雪，須知別是一壺天。
偈頌一百二十三首·其五五
作者：釋崇嶽
朝代：宋

行亦禪，坐亦禪，語默動靜體安然。
匝地普天收不得，都來不直半分錢。
偈頌一百二十三首·其五八
作者：釋崇嶽
朝代：宋

空手把鋤頭，蚊子上鐵牛。
步行騎水牛，黄河水逆流。
人從橋上過，猛虎當路坐。
橋流水不流，佛祖是仇讎。
偈頌一百二十三首·其五六
作者：釋崇嶽
朝代：宋

石鞏張弓，魯祖面壁。
正令不行，拗曲作直。
偈頌一百二十三首·其五四
作者：釋崇嶽
朝代：宋

春風似箭，春雨如膏。
曠劫來事，不隔絲毫。
偈頌一百二十三首·其八〇
作者：釋崇嶽
朝代：宋

今朝五月五，粗言及細語。
會得也尋常，不會超佛祖。
偈頌一百二十三首·其八三
作者：釋崇嶽
朝代：宋

懷州牛喫禾，益州馬腹脹。
天下覓醫人，灸豬左膊上。
也好笑，也堪悲，耳垛元來兩片皮。
偈頌一百二十三首·其八五
作者：釋崇嶽
朝代：宋

一不做，二不休，賓主互換有來由。
焦磚打著連底凍，赤眼撞著火柴頭。
偈頌一百二十三首·其八六
作者：釋崇嶽
朝代：宋

有句無句，如藤倚樹。
孟八郎漢，便恁麽去。
蘇嚕蘇嚕。
偈頌一百二十三首·其八四
作者：釋崇嶽
朝代：宋

十月瑞慶節，真人降中天。
萬國葵藿心，虔祝一爐煙。
龍圖鳳曆等乾坤，睿算彌隆億萬年。
偈頌一百二十三首·其六
作者：釋崇嶽
朝代：宋

彌勒真彌勒，分身千百億。
時時示時人，時人皆不識。
偈頌一百二十三首·其六七
作者：釋崇嶽
朝代：宋

靜處閙浩浩，閙中靜悄悄。
鐘動月黄昏，雞鳴五更早。
拄杖子，却懊惱，可惜好光陰，等閑空過了。
偈頌一百二十三首·其六三
作者：釋崇嶽
朝代：宋

鐵山崩倒壓銀山，盤走珠兮珠走盤。
密把鴛鴦閑繡出，金針終不與人看。
偈頌一百二十三首·其六二
作者：釋崇嶽
朝代：宋

年去年來貧復貧，祖師擡脚重千斤。
愁人莫向愁人說，說向愁人愁殺人。
偈頌一百二十三首·其六八
作者：釋崇嶽
朝代：宋

坐斷毗盧頂，超然亙古今。
萬緣俱剔脫，一片祖師心。
偈頌一百二十三首·其六六
作者：釋崇嶽
朝代：宋

第七箇沒尾巴，不落羣隊獨露爪牙。
擬心湊泊終難見，須信蓮開火裏花。
偈頌一百二十三首·其六四
作者：釋崇嶽
朝代：宋

半雨半晴，桃紅李白。
點著便行，不勞啗啄。
偈頌一百二十三首·其四
作者：釋崇嶽
朝代：宋

萬般施設不如常，又不驚人又久長。
誰知遠煙浪，別有好思量。
偈頌一百二十三首·其四七
作者：釋崇嶽
朝代：宋

今朝正月半，舉箇舊公案。
一燈百千燈，千人萬人看。
百草頭邊，威音那畔。
相逢若是箇中人，終不隨他光影轉。
偈頌一百二十三首·其四三
作者：釋崇嶽
朝代：宋

分明月上長珊瑚，一段風光爍太虛。
大地衆生同受用，如來藏裏本來無。
偈頌一百二十三首·其四九
作者：釋崇嶽
朝代：宋

薦福少方便，拳頭如掣電。
千眼無摸索，千耳不可見，家家門首透長安。
偈頌一百二十三首·其四五
作者：釋崇嶽
朝代：宋

海上爭馳老柏庭，生憎佛祖長無明。
驀然打箇翻身轉，依舊龍門一派清。
偈頌一百二十三首·其四八
作者：釋崇嶽
朝代：宋

萬戶千門到者稀，一挨一拶在臨時。
威音那畔真消息，不是知音莫與知。
偈頌一百二十三首·其四六
作者：釋崇嶽
朝代：宋

仰面不見天，低頭不見地。
喫飯了噇眠，聖諦第一義。
偈頌一百二十三首·其四四
作者：釋崇嶽
朝代：宋

哭不徹，笑不徹，倒腹傾腸向君說。
父子非親知不知，擡頭腦後三斤鐵。
偈颂一百二十三首·其一百三
作者：釋崇嶽
朝代：宋
体裁：偈颂

西天四七，唐土二三。天下老和尚，的的相承，不容眨眼，老德山因甚拆却佛殿。
南侍者還莆陽
作者：釋崇嶽
朝代：宋

若將此語定宗綱，任是靈山未廝當。
大地撮來無粟粒，令人翻憶老曾郎。
大巔和尚贊
作者：釋崇嶽
朝代：宋

趕首座出院，勘三平中箭。
放過韓文公，鈎頭通一線。
謾道晝夜一百八，也是和盲悖訴瞎。
孜侍者行乞
作者：釋崇嶽
朝代：宋

不學文章不學書，孜孜於道自忘軀。
黄塵堆裏挨身轉，一任清風捲太虛。
孟府判令嗣求法名興璞
作者：釋崇嶽
朝代：宋

真璞無瑕，實際無涯。
心空及第，震耀邦家。
孟知府令嗣求法名興福
作者：釋崇嶽
朝代：宋

興福奇兒，福無邊表。
一點靈臺，青天月皎。
密庵先師贊
作者：釋崇嶽
朝代：宋

咬豬狗之手討甚巴鼻，奮劈胸之拳瞎却頂門。
出達磨身血，斷衲僧命根。
纖毫不肯放過，叢林爲讎爲冤。
箇般種草决，定累及兒孫。
尤氏妙蓮請普說舉僧問風穴語默涉離微如何通不犯穴云長憶江南三月裏鷓鴣啼處百花香因說偈
作者：釋崇嶽
朝代：宋

百花香處鷓鴣啼，百歲光陰七十稀。
翻憶世間多少事，落便宜是得便宜。
尹山接待
作者：釋崇嶽
朝代：宋

千古尹山寺，家風不厭貧。
只將這箇意，接待往來人。
山居
作者：釋崇嶽
朝代：宋

路嶮人稀到，窮居稱野情。
雲開空自闊，月落夜深清。
風動數莖草，鳥啼三四聲。
箇中無限意，唯我與誰評。
思齊化士
作者：釋崇嶽
朝代：宋

拔劍紅塵斬萬機，直教佛祖浪頭低。
我儂贏得呵呵笑，老倒思賢愧不齊。
惠康伯宣教請陞堂舉張拙秀才問長沙百千諸佛只聞其名未審居何國土沙云黄鶴樓崔顥題後先輩曾題否拙云不曾沙云無事題取一篇好因說偈
作者：釋崇嶽
朝代：宋

黄鶴樓前一首詩，把將掃箒畫娥眉。
百千諸佛真消息，覿面分明舉似伊。
惠文伯居士請贊·其三
作者：釋崇嶽
朝代：宋

這漢生來無狀，佛祖亦難近傍。
趯出金圈栗蓬，開口不在舌上。
惠文伯居士請贊·其六
作者：釋崇嶽
朝代：宋

無卓錐之地，有無價之寶。
元不用安排，拈來用恰好。
沒人情，佛亦掃。
這般村僧，脫空到老。
應庵師祖贊·其一
作者：釋崇嶽
朝代：宋

深入虎穴，有屈難雪。
天下應庵，只得一橛。
應庵師祖贊·其二
作者：釋崇嶽
朝代：宋

虎口裏轉身，拳頭上捏怪。
胡亂三十年，起東山正派。
不知過犯彌天大。
接待
作者：釋崇嶽
朝代：宋

茶飯家常沒可陪，臨機元不在安排。
門前有客來相訪，試問朝從何處來。
林上人歸蜀
作者：釋崇嶽
朝代：宋

明明此事不由他，喫飯無端咬著沙。
自己靈光皆喪盡，三千里外摘楊花。
柏庭永和尚出世天禧以頌寄之
作者：釋崇嶽
朝代：宋

林下相從知幾年，好因緣是惡因緣。
雖然不受靈山記，鼻孔依前著那邊。
正現上人遊廬山
作者：釋崇嶽
朝代：宋

透過重關得自由，相期佛祖雪冤讎。
西湖風景無留戀，南嶽廬山拄杖頭。
白牛接待
作者：釋崇嶽
朝代：宋

田園隠密白牛閑，近揖湖光遠對山。
何似踏翻無寸土，上方香積在其間。
示丁都院·其一
作者：釋崇嶽
朝代：宋

鑊湯爐炭三禪樂，劍樹刀山大覺場。
此日撥開心地印，了無佛法可商量。
示丁都院·其二
作者：釋崇嶽
朝代：宋

三千條法爲今時，一性圓明要自知。
會得自知知底事，人間何處不光輝。
示如理道友
作者：釋崇嶽
朝代：宋

如如不動已周遮，理事馳求路轉賒。
直下踏翻樵子徑，知君未到葛洪家。
示惠文伯宣義二偈·其一
作者：釋崇嶽
朝代：宋

見色分明便見心，此心非我亦非人。
臨機不用從它覓，信手拈來著著新。
示惠文伯宣義二偈·其二
作者：釋崇嶽
朝代：宋

盤走珠兮珠走盤，靜中消息閙中看。
一毫頭上忘知解，始覺從前被眼瞞。
示智弼禮混源塔
作者：釋崇嶽
朝代：宋

相逢不相識，去後空相憶，靈骨撒長江。
清風有何極極識，滔滔浪裏休尋覓。
示汪居士
作者：釋崇嶽
朝代：宋

參禪悟道染泥沙，見佛與祖生冤家。
破塵破的栽荆棘，壁立萬仞有誵訛。
也大差，也大差，一刀兩段，火裏蓮花。
十分無伎倆，處處有生涯。
示葛都院
作者：釋崇嶽
朝代：宋

從來佛法無多子，利益人天越古今。
棒喝交馳難近傍，信知徹底老婆心。
福州黄檗送廣州化主
作者：釋崇嶽
朝代：宋

不住煙蘿第一層，翻身要勘嶺南能。
謂言檗嶠三千指，不比黄梅七百僧。
維摩贊
作者：釋崇嶽
朝代：宋

深入不二門，巧盡翻成拙。
一默定千差，常說熾然說說拙，萬古清風寒徹骨。
臨濟贊
作者：釋崇嶽
朝代：宋

一棒一喝，傾湫倒嶽。
凌蔑吾宗，這白拈賊。
臨終偈
作者：釋崇嶽
朝代：宋

來無所來，去無所去。
瞥轉玄關，佛祖罔措。
興一
作者：釋崇嶽
朝代：宋

只這一脈，人間顯赫。
妙轉綿綿，甚生標格。
興祖
作者：釋崇嶽
朝代：宋

有祖以來，世不可陪。
當機日用，著著全該。
茶湯會求頌
作者：釋崇嶽
朝代：宋

春風吹落碧桃花，一片流經十萬家。
何似飛來峰下寺，相邀來喫趙州茶。
衢州祥符僧堂帳化士
作者：釋崇嶽
朝代：宋

滿堂蟠蟄卧僧龍，一片閑雲下碧空。
舒捲當機元自在，從教蚊蚋弄狂風。
贈蜀中李道士
作者：釋崇嶽
朝代：宋

透出重關一瘦筇，湖湘江浙絕行蹤。
自從得箇安心法，禪道先儒只此宗。
送光長老住顯親
作者：釋崇嶽
朝代：宋

同條端的不同條，箇箇溈山水牯牛。
一做這般蟲豸去，牽犁拽杷幾時休。
送化主·其一
作者：釋崇嶽
朝代：宋

即心即佛眼中屑，非心非佛轉乖真。
大唐國裏無南北，盡是靈山一會人。
送化主·其七
作者：釋崇嶽
朝代：宋

敗壞多年笤箒樁，等閑拈起定宗綱。
這些標格天然別，不比諸方孟八郎。
送化主·其三
作者：釋崇嶽
朝代：宋

把得袈裟裹草鞋，相逢只麽笑咍咍。
孔門弟子還知否，曾向靈山及第來。
送化主·其二
作者：釋崇嶽
朝代：宋

勞生擾擾夢喧譁，夢破喧譁也大差。
雲凈水天江上望，一輪皎潔落誰家。
送化主·其五
作者：釋崇嶽
朝代：宋

日用分明直似弦，不將佛法污心田。
自言世上無仙客，老倒維摩得半邊。
送化主·其六
作者：釋崇嶽
朝代：宋

不依本分要參禪，賣了山前祖父田。
赤手出門無活計，好兒終不使爺錢。
送化主·其四
作者：釋崇嶽
朝代：宋

百億分身利有情，馿顋馬頷實難明。
有時閙裏聊伸手，意在鈎頭不在星。
送悟藏主還姑蘇
作者：釋崇嶽
朝代：宋

玲瓏巖畔瞥不瞥，豎起脊梁生鐵橛。
無端林下錯商量，携手相隨入虎穴。
甕裏驀然失却鱉，箇事明明向誰說。
彼時只是此時人，誰知眼裏重添屑。
我携拄杖奔南北，君入西山恣輕忽。
放下蛇頭捋虎鬚，翻身便作白拈賊。
太虛全布目前機，生殺交馳誰敢窺。
我來一笑重相見，鼻孔由來向下垂。
密庵家風徹骨貧，密庵有眼且無筋。
將無作有這些子，透這些子能幾人。
西風落木天宇迥，君兮不住別峰頂。
曹谿一滴杖頭挑，漲起吳江千萬頃。
送普岩維那
作者：釋崇嶽
朝代：宋

冶父門庭索索，東湖風波甚惡。
知心能有幾人，萬里秋天一鶚。
送泉州化主
作者：釋崇嶽
朝代：宋

少林無孔笛橫吹，此曲誰人和得親。
向曉洛陽江上路，一聲喚起幾多人。
送琉書記還長樂·其一
作者：釋崇嶽
朝代：宋

相見相從道自親，妙高峰頂謾因循。
業風忽起波濤惡，一錫飄然到七閩。
送琉書記還長樂·其三
作者：釋崇嶽
朝代：宋

迢迢故國三千里，忽憶萓堂送別時。
拄杖生風興何極，楚天遼邈遠山低。
送琉書記還長樂·其二
作者：釋崇嶽
朝代：宋

甌閩佛法半生滅，江浙叢林日漸凋。
携手十年如一默，孰云生死不同條。
送聰首座之弋陽兼呈陳郎中
作者：釋崇嶽
朝代：宋

當頭一著沒巴鼻，坐斷諸方成忌諱。
此心不向白雲閑，一錫飄然下層翠。
晦庵過犯彌天大，居士無端也捏怪。
至今落賺有誰知，也要大家償夙債。
送謙侍者還鄉省親
作者：釋崇嶽
朝代：宋

有句無句藤倚樹，鐵壁銀山沒回互。
三千里外面尊堂，一毫頭上全體露。
睦州謾說編蒲屢，新豐賣峭不歸去。
今人不比昔時人，出門便是還鄉路。
送鹿野珍禪友還七閩·其一
作者：釋崇嶽
朝代：宋

共處十年真歲寒，山邊水邊相盤桓。
拶倒幾回扶不起，未嘗說著祖師關。
送鹿野珍禪友還七閩·其三
作者：釋崇嶽
朝代：宋

千差坐斷路頭通，萬里鄉關一信風。
不負靈山親記莂，好音專待寄來鴻。
送鹿野珍禪友還七閩·其二
作者：釋崇嶽
朝代：宋

密庵的子是冤讎，疾燄過風第二籌。
笑裏一場無折合，不容提掇轉風流。
釋迦出山相贊
作者：釋崇嶽
朝代：宋

棄輪王位放癡獃，夜半逾城心未灰。
冷坐六年無折合，有何面目出山來。
金華聖者贊
作者：釋崇嶽
朝代：宋

千兵不若一將，伎倆何如帳樣。
不識古佛定光，稽首豬頭和尚。
雲翼書記歸鄉
作者：釋崇嶽
朝代：宋

慣嘗甘草與黄連，大海波濤盡底掀。
誤吸冷泉無味水，方知不在舌頭邊。
鞔法鼓求頌
作者：釋崇嶽
朝代：宋

內空外空內外空，一聲纔舉迅雷風。
流通佛法無多子，千古靈山氣象雄。
頌古二十五首·其一
作者：釋崇嶽
朝代：宋

開口分明便垛根，指天指地獨稱尊。
成羣作隊隨他轉，幾箇男兒有腦門。
頌古二十五首·其一〇
作者：釋崇嶽
朝代：宋

水急魚行澀，峰高鳥不栖。
世情看冷暖，人面逐高低。
頌古二十五首·其一一
作者：釋崇嶽
朝代：宋

殺活全機覿面提，大家相聚喫莖虀。
後生不省這箇意，只管忙忙打野榸。
頌古二十五首·其一七
作者：釋崇嶽
朝代：宋

趙州喫茶去，毒蛇橫古路。
踏著乃知非，佛也不堪做。
頌古二十五首·其一三
作者：釋崇嶽
朝代：宋

寒暑分明說向君，不容擬議辨疎親。
匾擔驀折兩頭脫，舉目長空一笑新。
頌古二十五首·其一九
作者：釋崇嶽
朝代：宋

雲開空自闊，葉落即歸根。
回首煙波裏，漁歌過遠村。
頌古二十五首·其一五
作者：釋崇嶽
朝代：宋

雲門小廝兒，作大獅子吼。
鼻孔得半邊，不知失却口。
頌古二十五首·其一八
作者：釋崇嶽
朝代：宋

夫子不識字，達磨不會禪。
大唐天子國，依舊化三千。
頌古二十五首·其一六
作者：釋崇嶽
朝代：宋

閃電光中賓主分，虛空背上立綱宗。
祖師活計只如此，後代兒孫掃地空。
頌古二十五首·其一四
作者：釋崇嶽
朝代：宋

不是風兮不是幡，分明裂破萬重關。
誰知用盡腕頭力，惹得閑名落世間。
頌古二十五首·其七
作者：釋崇嶽
朝代：宋

大梅梅子熟，龐老已先知。
正眼驗深要，相逢拍手歸。
頌古二十五首·其三
作者：釋崇嶽
朝代：宋

坐斷千峰路，穿開碧落天。
那容問端的，端的髑髏前。
頌古二十五首·其九
作者：釋崇嶽
朝代：宋

京師出大黄，見賊便見贓。
竹杖化龍去，癡人戽夜塘。
頌古二十五首·其二
作者：釋崇嶽
朝代：宋

平生心膽向人傾，過犯彌天已不輕。
带累馬師胡亂後，至今錯認定盤星。
頌古二十五首·其二〇
作者：釋崇嶽
朝代：宋

出水何如未出水，蓮花荷葉有來由。
定光金地遥招手，智者江陵暗點頭。
頌古二十五首·其二一
作者：釋崇嶽
朝代：宋

百丈狸奴面，溈山鬼眼睛。
見人空解笑，弄物不知名。
頌古二十五首·其二三
作者：釋崇嶽
朝代：宋

描不成兮畫不成，卧龍長怖碧潭清。
擬心湊泊終難會，達者應須暗裏驚。
頌古二十五首·其二二
作者：釋崇嶽
朝代：宋

拄地撐天全體用，夕陽影裏不藏身。
有時獨坐孤峰頂，寂寂猶聞落葉頻。
頌古二十五首·其二五
作者：釋崇嶽
朝代：宋

莫莫，拈出一條斷貫索。
任從我佛及衆生，撩天鼻孔都穿却。
頌古二十五首·其二四
作者：釋崇嶽
朝代：宋

臘月燒山，天寬地寬。
築著磕著，徹骨毛寒。
頌古二十五首·其五
作者：釋崇嶽
朝代：宋

分明寫出與君看，意在鈎頭不在盤。
縱使石人開得口，不知猶被舌頭瞞。
頌古二十五首·其八
作者：釋崇嶽
朝代：宋

十月清霜重，臨風徹骨寒。
苦無栖泊處，擺手出長安。
頌古二十五首·其六
作者：釋崇嶽
朝代：宋

出得出不得，攧落精靈窟。
何處不風流，祖師無妙訣。
頌古二十五首·其四
作者：釋崇嶽
朝代：宋

大道透長安，言端語亦端。
臘盡雪消去，春來依舊寒。
頌古六首·其一
作者：釋崇嶽
朝代：宋

地獄天堂，八字打開，誰知無去亦無來。
若言已得三禪樂，未免將身自活埋。
頌古六首·其三
作者：釋崇嶽
朝代：宋

機輪元不挂絲頭，會有金鱗上直鈎。
驀口一橈猶未徹，踏反船子有來由。
頌古六首·其二
作者：釋崇嶽
朝代：宋

一口吸盡西江水，龐老不曾明自己。
爛醉如泥膽似天，鞏縣茶瓶三隻嘴。
頌古六首·其五
作者：釋崇嶽
朝代：宋

大機圓應，大用直截。
雪峯雲門，只得一橛。
畢竟如何，不說不說。
頌古六首·其六
作者：釋崇嶽
朝代：宋

家家盡看野狐兒，鐵笛橫拈撩亂吹。
吹罷不知何處去，夕陽已挂柳梢西。
頌古六首·其四
作者：釋崇嶽
朝代：宋

狗子佛性無，門上釘桃符。
千邪俱不入，百怪盡消除。
題先登齋
作者：釋崇嶽
朝代：宋

大道難將萬物齊，先登猶自涉階梯。
翻身直透青霄外，回首方知宇宙低。
題寄巢
作者：釋崇嶽
朝代：宋

巢穴通霄眼，塵勞無住心。
經行及坐卧，萬古至于今。
題張直閣亦庵
作者：釋崇嶽
朝代：宋

曹溪無一滴，誰道庵名亦。
問訊老維摩，鐵壁復鐵壁。
題有餘齋
作者：釋崇嶽
朝代：宋

日月雙螢火，乾坤一鵲巢。
大千沙界外，總在目前包。
題王子庸上舍實齋
作者：釋崇嶽
朝代：宋

世出世間法，和底盡掀翻。
唯此一事實，真金火裏看。
題金山郭璞墓
作者：釋崇嶽
朝代：宋

要識先生真實地，龍門浪裏碧崔嵬。
時人著眼這邊立，親切何如到一回。
鹽街坊
作者：釋崇嶽
朝代：宋

紅爐鼓浪瞥然間，突出銀山照膽寒。
便是馬師胡亂後，要須不被舌頭瞞。
黄檗送茶化主
作者：釋崇嶽
朝代：宋

百草頭邊法戰時，鎗旗未展露全威。
直饒陸羽知端的，也落吾家第二機。
投機頌
作者：釋崇真
朝代：宋

萬年倉裏曾饑饉，大海中住儘長渴。
當初尋時尋不見，如今避時避不得。
偈
作者：釋巖
朝代：宋

乾坤肅靜，海晏河清。
風不鳴條，雨不破塊。
春生夏長，秋收冬藏。
偈五首·其三
作者：釋巖
朝代：宋

諸人知處，山僧盡知。
山僧知處，諸人不知。
頭上是天，腳下是地。
偈五首·其二
作者：釋巖
朝代：宋

衲僧現前三昧，釋迦老子不會。
住世四十九年，說得天花亂墜。
爭似饑餐渴飲，展腳堂中打睡。
偈五首·其五
作者：釋巖
朝代：宋

樵夫跣足下層巒，大笑漁翁溪上寒。
山色橫擔鄽市去，家家門底透長安。
偈五首·其四
作者：釋巖
朝代：宋

一境誰相到，翛然絕點塵。
天花莫狼藉，吾匪解空人。
遊黄山
作者：釋巖隠
朝代：宋

芒鞋踏遍翠微中，拭目群峰勢插空。
石罅迸泉珠跳白，山花落澗錦浮紅。
一天星澹猿啼曉，萬壑雲生虎嘯風。
藥臼丹罏經世遠，軒皇曾此駕飛虹。
五臺明智院
作者：釋希坦
朝代：宋

時過九月秋，來作上方游。
林瘦霜凋葉，鍾鳴風滿樓。
五臺新月上，一洞暮雲收。
奪利爭名者，寧知此地幽。
婆餠焦
作者：釋希坦
朝代：宋

綠柳含烟烟不消，紅花噴火火無燒。
如何焦却婆婆餠，每到春風舌苦饒。
崇壽院
作者：釋希坦
朝代：宋

踏破蒼苔徑，幽居在嶺巔。
亭臺清映月，松竹淡籠烟。
佳客纔登席，高僧忽起禪。
呼童急煎茗，新汲白龜泉。
廣化院
作者：釋希坦
朝代：宋

路轉幾多曲，山登千萬重。
未游走馬澤，先看鬭鷄峰。
高樹出雲聳，寒泉趁石舂。
徜徉因覓句，時復倚青松。
曹溪
作者：釋希坦
朝代：宋

五水奔流會合通，大溪飛過一長虹。
芙蓉面目重重見，多在烟霞變態中。
李昭象書堂
作者：釋希坦
朝代：宋

廢興生死妄安名，山水何曾改舊清。
孰謂堂空人已往，溪聲還作讀書聲。
福海院
作者：釋希坦
朝代：宋

路入轉幽處，渾疑別是天。
虬松雖變化，牛石尚酣眠。
驟過一番雨，鳴飛七布泉。
望中千點雪，白鷺立平田。
老人峰
作者：釋希坦
朝代：宋

二氣分時有此翁，壽年直與太虛同。
想應傴僂千峰上，默笑人間說籛公。
華池
作者：釋希坦
朝代：宋

陽魂日運金烏髓，陰魄時含玉兔脂。
一旦相交化神水，山中分作兩華池。
金步摇
作者：釋希坦
朝代：宋

偶對叢條巧櫛成，動摇徐步寂無聲。
仙花不識興亡事，豈學吳宮響屧行。
題劉世疏庵
作者：釋希坦
朝代：宋

藏却胸中萬卷書，却來山頂結茅廬。
當時若也羈韁鎖，爭得高名是世疏。
偈
作者：釋希明
朝代：宋

林葉紛紛落，乾坤報早秋。
分明西祖意，何用更馳求。
句·其一
作者：釋希晝
朝代：宋

漱齒冰溪遠，聞蟬雪屋深。
句·其一〇
作者：釋希晝
朝代：宋

去路正黄葉，別君堪白頭。
句·其七
作者：釋希晝
朝代：宋

風泉舊聽僧窗改，雲穴曾行鳥徑殘。
句·其三
作者：釋希晝
朝代：宋
体裁：句

山日秋光短，江虹晚影低。
句·其九
作者：釋希晝
朝代：宋

落日橫秋島，寒濤兀夜船。
句·其二
作者：釋希晝
朝代：宋

曉天金馬路，晚歲石霜心。
句·其五
作者：釋希晝
朝代：宋

花露盈蟲穴，梁塵墮燕泥。
句·其八
作者：釋希晝
朝代：宋

芳樹侵雲老，孤泉落石危。
句·其六
作者：釋希晝
朝代：宋

寄禪關樹老，乞食塞城羌。
句·其四
作者：釋希晝
朝代：宋

劍月啼猿苦，江沙濯錦寒。
寄壽春使君陳學士
作者：釋希晝
朝代：宋

三處波濤郡，連年輟謝公。
春齋山藥徧，夜舶海書通。
樓潤星河露，川寒鼓角風。
誰當刊惠政，一一古賢同。
寄懷古
作者：釋希晝
朝代：宋

見說雕陰僻，人煙半雜羌。
秋深邊日短，風勁曉笳長。
樹勢分孤壘，河流出遠荒。
遙知林下客，吟苦夜禪忘。
寄河陽察推駱員外
作者：釋希晝
朝代：宋

郡齋鄰少室，夏木冷垂陰。
況是多閑日，應懸長臥心。
角當中島起，檣背遠橋沈。
獨愛南樓月，終期宿此吟。
寄答桂府黄殿院
作者：釋希晝
朝代：宋

桂水在天末，登高生遠思。
來書逢歲闕，去夢歷峰危。
別浦珠全返，空臺柏半衰。
詩成見新月，幾負郡齋期。
寄題武當郡守吏隱亭
作者：釋希晝
朝代：宋

郡亭傳吏隱，閑自使君心。
卷幕知來祝，懸燈見宿禽。
茶煙逢石斷，棊響入花深。
會逐南帆便，乘秋寄此吟。
懷廣南轉運陳學士狀元
作者：釋希晝
朝代：宋

極望隨南斗，迢迢思欲迷。
春生桂嶺外，人在海門西。
殘日依山盡，長天向水低。
遙知仙館夢，夜夜怯猿啼。
斷碑
作者：釋希晝
朝代：宋

片玉侵寒折，零文見斷蟲。
遠沈岡草際，半露塹冰中。
跡著人何在，年銷事已空。
唯聞壞陵柏，相弔起悲風。
早春闕下寄觀公
作者：釋希晝
朝代：宋

客心長念隱，早晚解書招。
看月前期阻，論山靜會遙。
微陽生遠道，殘雪下中宵。
坐見青門柳，依依又結條。
書惠崇師房
作者：釋希晝
朝代：宋

詩名在四方，獨此寄閑房。
故國寒濤闊，春城夜夢長。
禽聲沈遠木，花影動回廊。
幾爲分題客，殷勤掃石牀。
留題承旨宋侍郎林亭
作者：釋希晝
朝代：宋

翰苑營嘉致，到來山意深。
會榮多野客，啼竹半沙禽。
雪溜懸顧石，棋燈射遠林。
言詩素非苦，虛答侍臣心。
草
作者：釋希晝
朝代：宋

漠漠更離離，閑吟笑復悲。
六朝鳥戰處，千載寂寥時。
陣闊圍空壘，叢疏露斷碑。
不堪殘照外，牧笛隔煙吹。
送信南歸雁蕩山
作者：釋希晝
朝代：宋

千峰鄰積水，秋勢遠相依。
路在深雲裏，人思絕頂歸。
長天來月正，危木度猿稀。
誰得同無念，寥寥此掩扉。
送可倫赴廣南轉運凌使君見招
作者：釋希晝
朝代：宋

別語畏殘漏，心懸瘴海邊。
回期無定日，去路極遙天。
苦霧沈山郭，寒沙漲隰田。
幾宵尋使府，清話廢閑眠。
送嗣端東歸
作者：釋希晝
朝代：宋

遠念生泉石，人中事欲銷。
卷衣城要落，尋寺海山遙。
帆影迷寒雁，經聲隱暮潮。
後期俱未定，況我鬢先凋。
送從律之關中
作者：釋希晝
朝代：宋

西遊無舊識，何處寄吟身。
客路秦關暮，鄉心海樹春。
河濤行不盡，嶽翠望空新。
早晚回孤錫，東浮結近鄰。
送惟鳳之終南山
作者：釋希晝
朝代：宋

闕內寒生早，南山萬木凋。
長空人望絕，積雪獨尋遙。
靜息非同隱，閑吟忽背樵。
幾侵峰頂月，相念起中宵。
送朱扆
作者：釋希晝
朝代：宋

別業滄波外，秋風歸去心。
玉繩天闕遠，金柝海城深。
素瑟沈幽意，寒螿共苦吟。
鄰漁知有約，乘月夜相尋。
送李堪
作者：釋希晝
朝代：宋

要地無深託，飄然又出關。
秋聲動羣木，暮色起千山。
岸草隨秋遠，江雲入望閑。
何宵發孤詠，月冷洞庭閑。
過巴峽
作者：釋希晝
朝代：宋

遠望知無極，窮秋日向殘。
孤泉瀉空白，衆木倚雲寒。
靜想猿高祖苦，危聞客過難。
寸心寧可寄，前去雪漫漫。
游碧落洞
作者：釋希賜
朝代：宋

難到不難到，一游成屢游。
人間常拘束，物外恣冥搜。
白隠團團露，清涵寸寸秋。
丹砂無問處，騷客冷猿啾。
寄禮導師
作者：釋希雅
朝代：宋

掩關名自遠，鯨浪阻相尋。
講罷唯澄慮，孤峰祇此心。
柏烟秋榻靜，蓮漏夜堂深。
盡仰鄞江上，清風繼道林。
偈頌七首·其一
作者：釋師一
朝代：宋

魔作佛，壞爛虛空元有骨。
佛作魔，須彌頂上湧清波。
魔佛二邊俱坐却，瘥病不假馿駝藥。
偈頌七首·其七
作者：釋師一
朝代：宋

燕去梁閒靜，鴻來眼界寬。
遶庭何所有，風撼竹珊珊。
偈頌七首·其三
作者：釋師一
朝代：宋

破暑黄梅雨，清神白乳茶。
萬緣俱不到，物外野僧家。
偈頌七首·其二
作者：釋師一
朝代：宋

喜與水雲會，甘與水雲同。
雲屯水聚處，塞破太虛空。
偈頌七首·其五
作者：釋師一
朝代：宋

凍雲欲雪未雪，普賢象駕崢嶸。
嶺梅半合半開，少室風光漏泄。
偈頌七首·其六
作者：釋師一
朝代：宋

萬年藤上一枝春，用祝光堯萬乘君。
身固壽康長不老，大平時代自由身。
偈頌七首·其四
作者：釋師一
朝代：宋

相逢握手不論心，心性吾儕眼裏金。
三箇柴頭煨品字，與君閒話古叢林。
柴頭煨盡已更闌，樓上鐘聲落月寒。
一把柳絲取不得，和煙搭在玉欄干。
頌古
作者：釋師一
朝代：宋

超談胡餠應時機，遂塊知非師子兒。
敗葉霜風都掃盡，古松方見歲寒枝。
頌古一首
作者：釋師一
朝代：宋

九夏安居不論心，胡蘆水上捺教沉。
忽湧向西邊出，驚起沙鷗亂白蘋。
頌古八首·其一
作者：釋師一
朝代：宋

趙老家風不熱瞞，問他大道答長安。
有誰平步歸家去，多是區區自作難。
頌古八首·其七
作者：釋師一
朝代：宋

巖頭婆子鐵肝心，擊碎乾坤覓賞音。
眨上眉毛如不薦，岳陽惡浪轉增深。
頌古八首·其三
作者：釋師一
朝代：宋

藏身無跡更無藏，脫體無依便廝當。
古鏡不勞還自照，淡煙和露濕秋光。
頌古八首·其二
作者：釋師一
朝代：宋

一拶銀山鐵壁摧，大悲院裏趕村齊。
善財拄杖如無用，乞與佯狂老萬回。
頌古八首·其五
作者：釋師一
朝代：宋

不起一念須彌山，特立當頭著眼看。
拈一縷絲輕絆倒，家家門底路長安。
頌古八首·其八
作者：釋師一
朝代：宋

十八佳人美態嬌，綉衣輕整暗香飄。
擡身花圃徐徐立，引得黄鶑下柳條。
頌古八首·其六
作者：釋師一
朝代：宋

家山指出路非遥，萬仞嵯峨插碧霄。
一片白雲橫谷口，幾多歸鳥自迷巢。
頌古八首·其四
作者：釋師一
朝代：宋

三喚須知意不輕，平生肝膽一時傾。
負吾負汝還知否，縱有丹青畫不成。
頌古十八首·其一
作者：釋師一
朝代：宋

食訖跏趺坐石牀，斗間間氣燭天光。
幾多業識茫茫者，衲被蒙頭在醉鄉。
頌古十八首·其一〇
作者：釋師一
朝代：宋

龐公孰謂問頭親，馬祖言猶泥齒唇。
吸盡西江禁不住，嶮崖句裏笑翻身。
頌古十八首·其一一
作者：釋師一
朝代：宋

拶透機先子欲酬，迅雷楫下汗如流。
踏翻船子水悠悠，直入千峯不轉頭。
頌古十八首·其一七
作者：釋師一
朝代：宋

掃地潑水相公來，聲高隘喝綉旗開。
天上玉麟來瑞世，堪作人間將相才。
頌古十八首·其一三
作者：釋師一
朝代：宋

一著機先用得親，可憐窮子眼無筋。
須知八法論書處，前箭猶輕後箭深。
頌古十八首·其一二
作者：釋師一
朝代：宋

曾扣西來問翠微，經行駐步大慈悲。
當時投子如能薦，惡水重將更潑誰。
頌古十八首·其一五
作者：釋師一
朝代：宋

野水舟橫芳草渡，人來舞棹或呈橈。
撈蝦摝蜆隨時過，却向何時得六鼇。
頌古十八首·其一八
作者：釋師一
朝代：宋

三人證龜成鱉，毗嵐一吹吹滅。
從茲暗裏穿針，鼻孔七花八裂。
頌古十八首·其一六
作者：釋師一
朝代：宋

舉手攀南斗，移身倚北辰。
出頭天外看，須是箇般人。
頌古十八首·其一四
作者：釋師一
朝代：宋

玉麟带角離霄漢，金鳳啣花下綵樓。
野老不嫌公子醉，相將携手御街遊。
頌古十八首·其七
作者：釋師一
朝代：宋

孰云意在钁頭邊，一擊圓通徹大千。
大笑低頭歸去後，饑餐且莫與人傳。
頌古十八首·其三
作者：釋師一
朝代：宋

約去栽松箇老人，還來傳法喜童真。
有娘生面無爺姓，劫外靈苗不犯春。
頌古十八首·其九
作者：釋師一
朝代：宋

魯祖逢人面壁，老大慵懶追隨。
後之參徒罔測，一向打瓦鑽龜。
頌古十八首·其二
作者：釋師一
朝代：宋

渾身燥痒倩人搔，入骨搔來身已勞。
一下被伊搔著了，平生痒處一時消。
頌古十八首·其五
作者：釋師一
朝代：宋

不是風兮不是旛，碧天雲靜月團團。
幾多乞巧癡男女，猶向牀頭甕裏看。
頌古十八首·其八
作者：釋師一
朝代：宋

張弓架箭幾何年，接得三平機不全。
若使當時能羿射，免教落節向弓弦。
頌古十八首·其六
作者：釋師一
朝代：宋

不是旛兮不是風，軒轅寶鑑出懷中。
森羅萬象難逃影，戀窟狐狸失却蹤。
頌古十八首·其四
作者：釋師一
朝代：宋

壁間書偈言無物，腰石當知力有餘。
莫道懶翁無伎倆，糠中舂出走盤珠。
送僧歸鳳山
作者：釋師瑞
朝代：宋

鳳凰山下鳳凰兒，文綵纔彰羽翼齊。
鐵網漫天攔不得，歸心已在碧梧枝。
偈頌一百四十一首·其一
作者：釋師範
朝代：宋

前三後三，今日明日。
達磨不會，九年面壁。
偈頌一百四十一首·其一〇
作者：釋師範
朝代：宋

尋常月是中秋月，中秋月是尋常月。
看來真箇只尋常，道是尋常又還別。
別別，無物堪比倫，教我如何說。
偈頌一百四十一首·其一〇〇
作者：釋師範
朝代：宋

二月春光明媚，是處花酣柳醉。
五湖四海禪流，切忌開眼瞌睡。
偈頌一百四十一首·其一〇七
作者：釋師範
朝代：宋

二由一有，一亦莫守。
一心不生，萬法無咎。
偈頌一百四十一首·其一〇九
作者：釋師範
朝代：宋

內空外空內外空，四大五藴不可得，山河大地不可得。
不可得亦不可得，舜若多神面皮黑。
偈頌一百四十一首·其一〇五
作者：釋師範
朝代：宋

瞿曇你自瞿曇，達磨從他達磨。
佛法有底商量，各自歸堂向火。
偈頌一百四十一首·其一〇八
作者：釋師範
朝代：宋

現前三昧，了無向背。
雪壓樓臺，風號松檜。
偈頌一百四十一首·其一〇六
作者：釋師範
朝代：宋

半真半假千家貨，非實非虛百寶囊。
盡底打開都見了，有誰合火共分贓。
偈頌一百四十一首·其一一二
作者：釋師範
朝代：宋

三月春將老，萬木獻青杪。
微雨濕殘紅，泉聲雜幽鳥。
堪悲堪笑，寒山子，歸不得，忘却來時道。
偈頌一百四十一首·其一一五
作者：釋師範
朝代：宋

今朝八月二十五，記得洞山離查渡。
韶石山頭打不回，追至如今無本據。
問佛便答麻三斤，何似庭前柏樹子。
蒼鷹搦卧兔，貓兒捉老鼠。
偈頌一百四十一首·其一一六
作者：釋師範
朝代：宋

萬籟風悽悽，千林露滴滴。
塞鴈起平沙，夜蟲吟破壁。
舉一不得，舉二放過一著，更聽拄杖子露箇消息。
偈頌一百四十一首·其一一四
作者：釋師範
朝代：宋

萬籟聲沉沉，虛堂夜寂寂。
不見寒山子，未免空相憶。
休相憶，元來在這裏。
偈頌一百四十一首·其一七
作者：釋師範
朝代：宋

老胡半夜見明星，瞎却平生兩眼睛。
直至如今無摸索，一回舉著一傷情。
偈頌一百四十一首·其一三
作者：釋師範
朝代：宋

索寞清凉寺，家風實可憐。
白雲迷谷口，黄葉聚階前。
衲破通身冷，柴生滿室烟。
誰知今日事，不異普通年。
偈頌一百四十一首·其一三〇
作者：釋師範
朝代：宋

九日當佳節，黄花處處新。
相逢多醉客，少見獨醒人。
打草只要蛇驚。
偈頌一百四十一首·其一三七
作者：釋師範
朝代：宋

少林消息絕，大地一團鐵。
愁殺寒山子，無言倚寥泬，悲風流水聲嗚咽。
偈頌一百四十一首·其一三九
作者：釋師範
朝代：宋

我與這老漢，本自無交涉。
狹路偶相逢，歡喜成冤結。
此結不可解，此冤不可雪。
唵噴噴㗶㗶勑攝。
偈頌一百四十一首·其一三二
作者：釋師範
朝代：宋

一年十二月，只餘此一月。
此月極盡處，又見明年月。
循環既無端，何勞强分別。
偈頌一百四十一首·其一三八
作者：釋師範
朝代：宋

五五二十五，六六三十六。
縱以大衍數，終是數不足。
數得足，無不足，碧眼黄頭，口啞舌禿。
偈頌一百四十一首·其一三四
作者：釋師範
朝代：宋

二月十五，瞿曇滅度。
諸天悲泣，羣魔鼓舞。
偈頌一百四十一首·其一二〇
作者：釋師範
朝代：宋

一年十二月，此月乃當盡。
一月三十日，此日方起頭。
此日即是尋常日，那裏是起頭處。
此月即是尋常月，那裏是盡頭處。
偈頌一百四十一首·其一二三
作者：釋師範
朝代：宋

淺聞深悟，深聞不悟。
迷逢達磨，趙婆呷醋。
偈頌一百四十一首·其一二九
作者：釋師範
朝代：宋

前月只此月，後月亦此月。
何得塵世人，競賞中秋節。
偈頌一百四十一首·其一二五
作者：釋師範
朝代：宋

一夏逡巡已過半，往往精勤成懶慢。
幸然底事十分現成，因甚到夜打疊不辦。
君不見趙州末上見南泉，何似雪峰參老觀。
偈頌一百四十一首·其一五
作者：釋師範
朝代：宋

客從遠方來，遺我徑寸璧。
中有四箇字，不必重拈出。
偈頌一百四十一首·其一四一
作者：釋師範
朝代：宋

九旬今已滿，那事竟如何。
無爲無事人，往往成蹉跎。
育王敢道不蹉跎，少年曾決龍蛇陣，老倒還同穉子歌。
偈頌一百四十一首·其七
作者：釋師範
朝代：宋

來住清涼寺，怱怱一箇月。
閑時閑有餘，忙時忙不徹。
誰知忙與閑，秤鎚渾是鐵。
舜若多神笑點頭，驕梵鉢提長吐舌。
偈頌一百四十一首·其七〇
作者：釋師範
朝代：宋

縱無所畏，說大脫空。
雖有希求，辨最上供。
偈頌一百四十一首·其七一
作者：釋師範
朝代：宋

智度菩薩母，容受一切法。
然於一切法，而離分別相。
分別既離，諸法如如。
蜀江萬派朝滄海，閩嶺千尋插太虛。
偈頌一百四十一首·其七三
作者：釋師範
朝代：宋

克期取證，繫縛盲馿。
休夏自陳，且莫鬼語。
偈頌一百四十一首·其七九
作者：釋師範
朝代：宋

無味乃真味，真味真無味。
若知真味者，更不說真味。
曾聞一飽忘百饑，今日山僧身便走。
偈頌一百四十一首·其七八
作者：釋師範
朝代：宋

坦坦平如鏡，彎彎曲似鈎。
無人收拾得，颺在糞堆頭。
偈頌一百四十一首·其七四
作者：釋師範
朝代：宋

秋高增爽氣，夜寒添夾被。
草蟲吟壁根，黄葉飄庭際。
直得山僧展轉返側，喜而不寐。
阿呵呵，伸脚元在縮脚裏。
偈頌一百四十一首·其三
作者：釋師範
朝代：宋

靈山話月，曹溪指月。
遞代相傳，證龜成鼈。
偈頌一百四十一首·其三一
作者：釋師範
朝代：宋

一止一切止，一動一切動。
入荒田不揀，信手拈來用。
昨日有人從西川來，却得江東信。
說道趙州親見老南泉，鎮州蘿蔔三斤重。
偈頌一百四十一首·其三七
作者：釋師範
朝代：宋

住亦無可說，去亦無可說。
竇八布衫穿，金剛嚼生鐵。
偈頌一百四十一首·其三二
作者：釋師範
朝代：宋

摩騰入漢，平地風波。
達磨西來，重增殃禍。
偈頌一百四十一首·其三五
作者：釋師範
朝代：宋

上元正月半，無油不點燈。
誰人知此意，有月上危層。
偈頌一百四十一首·其三八
作者：釋師範
朝代：宋

三門佛殿，一見便見。
踢倒浄瓶，撼動門扇。
偈頌一百四十一首·其三四
作者：釋師範
朝代：宋

鼻繩拽脫上梅谿，橫卧千峰適所宜。
豈謂業緣逃不得，依前拽耙與牽犁。
偈頌一百四十一首·其九一
作者：釋師範
朝代：宋

千討萬討討不見，都不要討却成現。
十字街頭逢阿爺，眉毛蓋眼胡鬚面。
偈頌一百四十一首·其九八
作者：釋師範
朝代：宋

輕如鴻毛輕，重若丘山重。
安排不得處，信手拈來用。
雖是死蛇，却要活弄。
偈頌一百四十一首·其九六
作者：釋師範
朝代：宋

人皆競賞中秋，惟有山僧不管。
大都天上月圓，只是尋常月半。
偈頌一百四十一首·其九四
作者：釋師範
朝代：宋

鳳凰臺畔，玉几峰前。
築著磕著，夙世生冤。
偈頌一百四十一首·其二
作者：釋師範
朝代：宋

祖師巴鼻，衲僧巴鼻。
有些巴鼻，全沒巴鼻。
偈頌一百四十一首·其二〇
作者：釋師範
朝代：宋

糓熟豆熟，粥足飯足。
仰面看天，兩手捫腹。
偈頌一百四十一首·其二一
作者：釋師範
朝代：宋

衲僧用處，了無定度。
握土成金，握金成土。
偈頌一百四十一首·其二七
作者：釋師範
朝代：宋

人看人，火照火。
無雜壞，忘彼我。
偈頌一百四十一首·其二九
作者：釋師範
朝代：宋

安居結制，現前三昧。
普化摇鈴，老盧踏碓。
偈頌一百四十一首·其二二
作者：釋師範
朝代：宋

八月十五，月圓當戶。
夜半正明，天曉不露。
取箇眼兮耳必聾，捨箇耳兮目必瞽。
君不見老長沙弄爪牙，一踏踏倒小釋迦。
將謂是箇老大蟲，元來却是一隻虎。
偈頌一百四十一首·其二五
作者：釋師範
朝代：宋

過去已過去，未來亦未來。
即今名現在，現在安在哉。
偈頌一百四十一首·其二四
作者：釋師範
朝代：宋

一飽忘百饑，人人盡展眉。
太平無事日，唱箇囉囉哩。
偈頌一百四十一首·其五
作者：釋師範
朝代：宋

今朝又值四月八，天下叢林皆浴佛。
清涼有令不能行，隨例大家廝淈𣸩。
偈頌一百四十一首·其五一
作者：釋師範
朝代：宋

佛法也不會，世法也不會。
一夏九十日，瞎馿隨大隊。
偈頌一百四十一首·其五九
作者：釋師範
朝代：宋

上元正月半，燈火連霄漢。
千人與萬人，聚頭相共看。
偈頌一百四十一首·其五五
作者：釋師範
朝代：宋

秋江清淺時，白露和煙島。
搘筇寂寞中，望斷無人到。
偈頌一百四十一首·其五八
作者：釋師範
朝代：宋

一冬二冬，叉手當胸。
珠鑽九曲，直在其中。
偈頌一百四十一首·其五四
作者：釋師範
朝代：宋

本色行脚人，須具行脚眼。
千箇與萬箇，多是空檐版。
偈頌一百四十一首·其八
作者：釋師範
朝代：宋

瞿曇瞬目，迦葉破顔。
山僧聞得，咬定牙關。
偈頌一百四十一首·其八二
作者：釋師範
朝代：宋

靈山山上葛藤樹，引蔓牽枝徧界生。
慚愧波旬推倒後，東西有路與人行。
偈頌一百四十一首·其八五
作者：釋師範
朝代：宋

韶光爛熳時，百卉皆妍秀。
處處有春風，村村自花柳。
靈雲眼裏添釘，玄沙袖中出手。
除非自解倒騎馿，一生不著隨人後。
偈頌一百四十一首·其八八
作者：釋師範
朝代：宋

今朝九月九，談禪不開口。
若是陶淵明，攢眉便回首。
籬邊黄菊正芬披，一枝兩枝三枝四五六七枝。
偈頌一百四十一首·其八六
作者：釋師範
朝代：宋

太白峰前收陣脚，鑑湖歸唱村田樂。
無端調轉入新豐，誰知錯處非常錯。
直得洞水逆流，乳峰倒卓。
石女攢眉，木人淚落。
此曲如今誰共聞，越山無際天無垠。
偈頌一百四十一首·其八四
作者：釋師範
朝代：宋

從這裏流出，滔滔無盡日。
巨浪湧千尋，誰知無一滴。
偈頌一百四十一首·其六一
作者：釋師範
朝代：宋

眼底年來胡種滅，叢林喜見太平時。
太平消息誰相委，只許張公李老知。
偈頌一百四十一首·其六七
作者：釋師範
朝代：宋

今朝正月一，只是尋常日。
就中殊異處，徧界鋪銀色。
偈頌一百四十一首·其六九
作者：釋師範
朝代：宋

萬別千差處，事同一家。
事同一家時，萬別千差。
太白山前水磨日夜輪轉不歇，乳峰寺裏參退喫茶。
偈頌一百四十一首·其六二
作者：釋師範
朝代：宋

萬木驚霜風，千林著秋色。
堪笑寒山子，到處覓不得。
偈頌一百四十一首·其六五
作者：釋師範
朝代：宋

臨濟爲睦州所誤，雪峰遭巖頭毒手。
沒齒銜冤，萬世不朽。
偈頌一百四十一首·其六六
作者：釋師範
朝代：宋

前面是懸崖萬仞，後面是荆棘叢林。
兩邊烈焰火聚，於中如何轉身。
趙州老漢在青州，作一領布衫重七斤。
偈頌一百四十一首·其四
作者：釋師範
朝代：宋

一箇是一箇，兩個是兩箇。
東土小釋迦，西天胡達磨。
卞璧驪珠成滯貨。
偈頌一百四十一首·其四七
作者：釋師範
朝代：宋

方交正月一，又過了五日。
世事冗如麻，光陰劈箭急。
偈頌一百四十一首·其四三
作者：釋師範
朝代：宋

今朝七月一，明朝七月二。
一日是一日，幾箇知慚愧。
偈頌一百四十一首·其四八
作者：釋師範
朝代：宋

東邊有知事，西邊有頭首。
山僧贏得倚欄干，盡日仰頭看雲走。
偈頌一百四十一首·其四四
作者：釋師範
朝代：宋

重陽九月九，箇箇盡知有。
喫了茱萸茶，多是眉頭皺。
唯有陶靖節獨歡顔，解道採菊東籬下，悠然見南山。
偈頌七十六首·其一〇
作者：釋師範
朝代：宋

南北東西八百牛，時來群聚五峰頭。
饑餐飽卧松風裏，晝不拘兮夜不收。
偈頌七十六首·其一七
作者：釋師範
朝代：宋

三分光陰二早過，靈臺一點不揩磨。
貪生逐日區區去，喚不回頭爭奈何。
偈頌七十六首·其一三
作者：釋師範
朝代：宋

五月端午節，底事不須說。
百怪盡潜蹤，羣魔俱殄滅。
偈頌七十六首·其一二
作者：釋師範
朝代：宋

劫灰飛盡見靈蹤，突兀凌霄對五峰。
意在目前誰共委，相同扶起舊家風。
偈頌七十六首·其一八
作者：釋師範
朝代：宋

九日重陽節，東籬賞菊花。
歌懽公子事，淡薄野僧家。
偈頌七十六首·其一六
作者：釋師範
朝代：宋

逾月走紅塵，生涯隨處新。
逢人陪笑面，接物强精神。
僥倖遇明主，帡幪感重臣。
歸來何以報，只此謝堯仁。
偈頌七十六首·其一四
作者：釋師範
朝代：宋

去時萬木含愁色，歸日千峰展笑容。
此意此心知有自，一爐香爇散天風。
偈頌七十六首·其七〇
作者：釋師範
朝代：宋

一夏已滿，無事不辦。
遂府鉢盂，邛州磁碗。
偈頌七十六首·其七一
作者：釋師範
朝代：宋

指月與話月，檐雪共填井。
玩月與捧月，未免弄光影。
月聻彷彿似鹽官扇子，元來恰是雲門胡餠。
偈頌七十六首·其七三
作者：釋師範
朝代：宋

喚起凌霄峰頂龍，縱橫變化妙難窮。
一聲霹靂擎頭角，三日爲霖四海通。
偈頌七十六首·其七二
作者：釋師範
朝代：宋

世人住處我不住，世人行處我不行。
天下叢林今日開爐，諸方老凍儂聲鼓集衆。
偈頌七十六首·其七六
作者：釋師範
朝代：宋

二月復二月，韶光尚可留。
雪消深澗底，花發舊枝頭。
萬木寒威解，千峰翠色浮。
有誰知此意，相共倚危樓。
偈頌七十六首·其七四
作者：釋師範
朝代：宋

擾擾怱怱，晨鷄暮鐘。
瑞巖不會，喚主人翁。
偈頌七十六首·其三
作者：釋師範
朝代：宋

去年底，今年底。
輒莫明年更明年，年年只如是。
黄花爛爛醉重陽，落葉蕭蕭愁滿地。
偈頌七十六首·其三〇
作者：釋師範
朝代：宋

蜻蜓許是好蜻蜓，飛來飛去不曾停。
捉來摘除兩箇翼，便是一枚大鐵釘。
偈頌七十六首·其三一
作者：釋師範
朝代：宋

這箇老凍儂，猛利如虎狼。
威凜萬壑風，眼摇百步光。
我昔編其鬚，脫命於毫芒。
至今數十載，毒恨不可忘。
此世後世永永不願見，臨風誓此一爐香。
偈頌七十六首·其三七
作者：釋師範
朝代：宋

此功德海無邊際，流出當人一念中。
一念真心充法界，當知福報亦無窮。
偈頌七十六首·其三三
作者：釋師範
朝代：宋

黄菊新開剪剪金，忻逢佳節興難禁。
臨高無語寫幽思，拄杖爲吾聊一吟。
偈頌七十六首·其三九
作者：釋師範
朝代：宋

佛祖命脈，洞然明白。
黑漆屏風，松蘿亮隔。
偈頌七十六首·其三二
作者：釋師範
朝代：宋

千峰萬峰濃潑眼，十谿五谿深沒腰。
只有山翁喜相接，聲聲慚愧與難消。
且道還有所得也無，蝦蟆口裏一粒椒。
偈頌七十六首·其三四
作者：釋師範
朝代：宋

二由一有，一亦莫守。
文殊普賢，泥豬疥狗。
偈頌七十六首·其九
作者：釋師範
朝代：宋

指天指地弄精魂，只爲生來無腦門。
韶石一棒打不殺，至今恩愛俱成冤。
正當四月八，底事與誰論。
門外千峰萬峰啼斷猿。
偈頌七十六首·其二
作者：釋師範
朝代：宋

天上無彌勒，人間無釋迦。
燒香禮拜誰，唵摩尼達哩吽㗶吒。
偈頌七十六首·其二〇
作者：釋師範
朝代：宋

六月火邊坐，三冬水裏走。
怒中呈笑面，閙處伸毛手。
滿載沒底船，歸來重抖擻。
抖擻箇甚麽，蘇州有，常州有。
偈頌七十六首·其二一
作者：釋師範
朝代：宋

傾蓋相逢，已成多事。
側鞭回首，早涉繁詞。
偈頌七十六首·其二七
作者：釋師範
朝代：宋

一陽來復，萬彙發生。
寒谷回春，冰河解凍。
偈頌七十六首·其二二
作者：釋師範
朝代：宋

韶光去也誰能留，長江衮衮無暫休。
人生既老不復少，此心未了空悠悠。
偈頌七十六首·其二八
作者：釋師範
朝代：宋

昔年當此日，生箇老妖孽。
殃害大地人，有屈無處雪。
雲門憤不甘，一棒要打殺。
打不殺，至今年年有箇四月八。
偈頌七十六首·其二六
作者：釋師範
朝代：宋

時節不相饒，俄當七月朝。
未聞桐葉落，已覺稻香飄。
泣露蟬聲咽，迎秋雁影遥。
有誰相共委，突兀對凌霄。
偈頌七十六首·其二四
作者：釋師範
朝代：宋

數百禪和數十州，襤襂破衲面搊搜。
諸方有道不肯學，甘共山僧拽木頭。
偈頌七十六首·其五〇
作者：釋師範
朝代：宋

一年十二月，月月有月半。
何獨喜中秋，一時爭賞玩。
人人盡道十分圓，我道依前缺一半。
偈頌七十六首·其五一
作者：釋師範
朝代：宋

徑山無伎倆，住院多阻障。
飯在平江府，口在凌霄上。
河港既不通，千里空相望。
暫假維摩手，一鉢共分餉。
偈頌七十六首·其五九
作者：釋師範
朝代：宋

重巖風露清，深院霜天曉。
一曲少林春，幾人彈得妙。
自古彈者希，亦復聽者少。
以之贈伯牙，伯牙不肯要。
以之獻子期，子期拍手笑。
休休，不如留取自彈一曲，何似大石調。
偈頌七十六首·其五五
作者：釋師範
朝代：宋

健時要坐禪，困時要打眠。
肚饑須喫飯，陸地要行船。
偈頌七十六首·其五八
作者：釋師範
朝代：宋

去年不在家，虛過重陽節。
今年既在家，須要强施設。
淡水煮冬瓜，真箇滋味別。
不知滋味者，却似嚼生鐵。
偈頌七十六首·其五六
作者：釋師範
朝代：宋

戶牖見通，牆壁生礙。
簸箕有唇，洞庭無蓋。
偈頌七十六首·其六
作者：釋師範
朝代：宋

赤手空拳下山去，滿船和月載歸來。
五峰可煞無慚愧，面面相看眼未開。
偈頌七十六首·其六〇
作者：釋師範
朝代：宋

徑山不敢相謾，開口便見心肝。
今朝十月十五，下元解厄水官。
偈頌七十六首·其六七
作者：釋師範
朝代：宋

曉來瑞氣鬰葱葱，流出恩波自九重。
地厚天高何以報，飽看南嶽祝融峰。
偈頌七十六首·其六三
作者：釋師範
朝代：宋

禦寒古有家風在，三個柴頭品字煨。
今日無柴又無炭，從教各自撥寒灰。
偈頌七十六首·其六五
作者：釋師範
朝代：宋

舊年佛法，說到臘月極盡頭。
新年佛法，又從正月還起頭。
若論起頭與極頭，都盧只在拄杖頭。
偈頌七十六首·其六八
作者：釋師範
朝代：宋

龍蛇混雜，凡聖交參。
儱儱侗侗，顢顢頇頇。
偈頌七十六首·其六六
作者：釋師範
朝代：宋

一二三四五，各各面相覩。
甜瓜徹蔕甜，苦瓠連根苦。
偈頌七十六首·其六四
作者：釋師範
朝代：宋

一見便見，更不再見。
張顛草書，李廣神箭。
偈頌七十六首·其四
作者：釋師範
朝代：宋

初冬時節又相催，浩浩諸方爐鞴開。
獨有徑山文武火，不知煨殺幾人來。
偈頌七十六首·其四一
作者：釋師範
朝代：宋

雪山六年凍不死，一麻一麥餓不死。
無端更道悟明星，躂倒至今扶不起。
普賢蹙頞，文殊偷喜。
偈頌七十六首·其四三
作者：釋師範
朝代：宋

只箇叢林粥飯僧，濫膺徽號愧無能。
臨風將底祝君壽，遥指南山千萬層。
偈頌七十六首·其四五
作者：釋師範
朝代：宋

昨日九月九，過了重陽節。
今日憶重陽，陞堂何可說。
擬欲問黄花，黄花雖有在東籬。
擬欲問白醪，白醪雖有非我知。
不如一時放下衲被幪頭，從教門外風颼颼，雨颼颼，幽州江口，採石渡頭，三三兩兩釣漁舟。
偈頌七十六首·其四六
作者：釋師範
朝代：宋

竿頭絲線放還收，時有金鱗上直鈎。
風月滿船雖不惡，爭如峰頂冷湫湫。
偈頌七十六首·其四四
作者：釋師範
朝代：宋

土宿頷下長髭鬚，浄飯宮中生悉達。
西天此土絕知音，千古萬古阿剌剌。
偈頌十七首·其一〇
作者：釋師範
朝代：宋

舊歲今宵去，去去實不去。
新年明日來，來來實不來。
萬古長空無變異，循環日月空相催。
偈頌十七首·其一一
作者：釋師範
朝代：宋

機不離位，沉乎醉鄉。
語不離窠，滯在金網。
偈頌十七首·其一七
作者：釋師範
朝代：宋

金木水火土，大蟲元是虎。
堪笑李將軍，藍田空沒羽。
偈頌十七首·其一二
作者：釋師範
朝代：宋

土木場中過兩冬，朝怱怱兮暮怱怱。
從來業識無憑據，說甚東山大脫空。
偈頌十七首·其一六
作者：釋師範
朝代：宋

光景怱怱若逝川，舊年去了又新年。
年來年去自來去，底事何曾有變遷。
偈頌十七首·其一四
作者：釋師範
朝代：宋

舊歲即新歲，新年即舊年。
要知新歲歲，元是舊年年。
偈頌十七首·其七
作者：釋師範
朝代：宋

六爻既窮，陰魔自殄。
一陽來復，吾道大亨。
偈頌十七首·其三
作者：釋師範
朝代：宋

滴水滴凍，渾無罅縫。
明眼衲僧，失却鼻孔。
偈頌十七首·其九
作者：釋師範
朝代：宋

諸佛不出世，祖師不西來。
顢頇一句子，南嶽對天台。
偈頌十七首·其五
作者：釋師範
朝代：宋

坐斷主人翁，不落第二見。
一念萬年，萬年一念。
偈頌十七首·其八
作者：釋師範
朝代：宋

面門一思，長時無間。
見成句子，百味完全。
偈頌十七首·其六
作者：釋師範
朝代：宋

百二十日夏，如今已告圓。
就中一句子，切忌錯流傳。
偈頌十七首·其四
作者：釋師範
朝代：宋

大地黑如漆，古今無消息。
達磨老臊胡，九年空面壁。
偈颂一百四十一首·其二十六
作者：釋師範
朝代：宋
体裁：偈颂

年年是好年，日日是好日。好事大家知，今朝正月一。
元道士
作者：釋師範
朝代：宋

黄衣捨去混緇衣，棄却甜桃摘醋梨。
酸澀一時嘗過了，攢眉歸去許誰知。
入己還閉
作者：釋師範
朝代：宋

南方經歷幾雲煙，收得珍奇貨滿船。
彈指便風帆到岸，一時翻作大光錢。
再鑄粥鍋
作者：釋師範
朝代：宋

不解多方錮鏴成，一鎚打破與重烹。
等閑脫體離窠臼，煮粥依前不是羹。
別浦
作者：釋師範
朝代：宋

東海西邊西海南，蘆花裊裊水漫漫。
謝郎猶自不知處，莫作尋常洲渚看。
大慧贊
作者：釋師範
朝代：宋

僧中之龍，法中之王。
讚不及處，衡陽梅陽。
大芙蓉接待
作者：釋師範
朝代：宋

水雲何處覓行蹤，踏破天台雁蕩峰。
脚力盡時消息在，小芙蓉接大芙蓉。
天神二首·其一
作者：釋師範
朝代：宋

天下梅花主，扶桑文字祖。
這個正法眼，雲門答道普。
天神二首·其二
作者：釋師範
朝代：宋

菅君本不假凡胎，直自靈山會上來。
五百年間無識者，扶桑佛法一枝梅。
寄雲居掩室和尚·其一
作者：釋師範
朝代：宋

鷲峰雲散霜天冷，南北東西片月孤。
喜得江湖好消息，點胸尊者在雲居。
寄雲居掩室和尚·其三
作者：釋師範
朝代：宋

從來有口掛虛壁，誰信如今口亦無。
因記通身紅爛客，無端白紙强塗糊。
寄雲居掩室和尚·其二
作者：釋師範
朝代：宋

幾回夢到白雲顛，欲往難禁懶病牽。
何日相依傾倒夜，月寒千嶂一聲猿。
寒山持經拾得手接·其一
作者：釋師範
朝代：宋

手持經卷，付與同倫。
己所不欲，勿施於人。
寒山持經拾得手接·其二
作者：釋師範
朝代：宋

自有一經，不肯受持。
却從他覓，可煞愚癡。
寧海接待
作者：釋師範
朝代：宋

煙波盡處良田闊，歧路窮時活計新。
南北憧憧故多士，不知誰是飽參人。
對月了殘經
作者：釋師範
朝代：宋

入海算沙徒自疲，風前月下幾攢眉。
即今休去便休去，欲覓了時無了時。
少室
作者：釋師範
朝代：宋

塵蒙虛壁冷蕭蕭，未厭家風太寂寥。
門外依前積深雪，不知誰肯立齊腰。
常不輕童子贊
作者：釋師範
朝代：宋

作佛名何佛，不輕成自輕。
誰知眼睛裏，箇箇有瞳人。
常覺
作者：釋師範
朝代：宋

暫時不在還同死，徹底惺惺亦自瞞。
長愛東村老婆子，逢僧也解道和南。
復古
作者：釋師範
朝代：宋

麥已登場稻滿田，蕢桴土鼓樂平平。
不知將謂羲皇世，元是天開寶慶年。
懷古
作者：釋師範
朝代：宋

空山寥寥，黄葉蕭蕭。
斯人不來兮，暮待之以朝。
斯人或來兮，兩無語而意消。
歸去也，衣飄飄，路迢迢。
誰同其孤標，月在青霄。
文殊大士爲龍女說法贊
作者：釋師範
朝代：宋

文殊說法，所說何法。
女子成佛，所成何佛。
無法可說，無佛可成。
卧龍奮迅，獅子嚬呻。
普化贊
作者：釋師範
朝代：宋

恣意放顛放獃，走徧前街後街。
就中一處尀耐，大悲院裏有齋。
朝陽穿破衲
作者：釋師範
朝代：宋

橫片豎片胡亂搭，長針短針信意聯。
但見日頭東畔出，不知塵世是何年。
林泉野人
作者：釋師範
朝代：宋

樂哉林泉人，自得林泉趣。
渴則掬泉飲，健則穿林去。
幾見幽鳥啼黄葉，聚薰入奏雪飛絮。
四時適吾意，萬象爲吾侶。
有人更問意如何，笑指巖前大松樹。
阿呵呵，快活快活，有甚討處。
枯木
作者：釋師範
朝代：宋

不入樵夫手，不登郢匠門。
只麽老丘壑，且無刀斧痕。
次平江知府鄒編修韵·其一
作者：釋師範
朝代：宋

曹谿平地起風濤，後代船高水亦高。
寄語隨流入流者，更須拋却手中篙。
次平江知府鄒編修韵·其二
作者：釋師範
朝代：宋

曾駕鐵船驚海濤，想應不怕浪頭高。
鄞江一滴渾無有，切莫妄傳深幾篙。
次建康留守趙龍圖雷音堂韵·其一
作者：釋師範
朝代：宋

晴空霹靂絕追尋，聽者須教辨者瘖。
坐斷封疆行正令，迥然超越去來今。
次建康留守趙龍圖雷音堂韵·其三
作者：釋師範
朝代：宋

居士門高幾萬尋，曾聆一語警肓瘖。
誰知千里同風事，歷歷分明在目今。
次建康留守趙龍圖雷音堂韵·其二
作者：釋師範
朝代：宋

底事明明不用尋，通身有口却如瘖。
笑他盧老能多事，引蔓牽枝誑古今。
次野雲南和尚雪竇錦鏡韵
作者：釋師範
朝代：宋

萬象融一奩，九色猶未多。
圓浄出良範，羅紋非巧梭。
有樣不可製，無痕安用磨。
試問光影亡，如何復如何。
次長沙趙督相送惠首座韵·其一
作者：釋師範
朝代：宋

行脚親曾到地頭，固知不是等閑遊。
歸時有問五峰信，爲報龍淵已絕流。
次長沙趙督相送惠首座韵·其二
作者：釋師範
朝代：宋

絕流之句許誰知，獨有毗耶老古錐。
非是望梅圖止渴，調羹已熟向南枝。
次韵題大梅常禪師塔·其一
作者：釋師範
朝代：宋

馬師問處沒蹤由，或示三冬話九秋。
認著即心心即佛，一絲頭是一絲頭。
次韵題大梅常禪師塔·其三
作者：釋師範
朝代：宋

視死生如遊戲場，固知老子不曾亡。
祇今何處問消息，風遞梅花撲鼻孔。
次韵題大梅常禪師塔·其二
作者：釋師範
朝代：宋

茫茫摘葉與尋枝，獨許山翁親見伊。
點著直行三萬里，至今脚跡少人知。
止翁
作者：釋師範
朝代：宋

萬法都盧歸一法，一法不知何所歸。
肚饑買箇油𩝐喫，喫了油𩝐肚不饑。
死翁
作者：釋師範
朝代：宋

一驚塗毒皷，脫爾喪全軀。
誰信髑髏上，重生頷下鬚。
永壽礎長老請贊
作者：釋師範
朝代：宋

怒駡當慈悲，脫空成善巧。
三錢買李子，偏向赤邊咬。
如今此話許誰知，永壽破家真種草。
浄道士
作者：釋師範
朝代：宋

伊予頭腦不相似，鼻孔由來只一般。
冷地自家親摸著，老君元戴楮皮冠。
淈𣸩
作者：釋師範
朝代：宋

抓頭忘癢處，弄物不知名。
一箇無分曉，千金買不成。
漁婦觀音贊·其一
作者：釋師範
朝代：宋

腥穢通身不自知，更來漁市討便宜。
就中活底無多子，提向風前賣與誰。
無方刊字
作者：釋師範
朝代：宋

道在貴亡覊，寧容滯一涯。
是山皆有石，隨處可鎸碑。
無際
作者：釋師範
朝代：宋

儱侗復儱侗，平夷更平夷。
伸手不見掌，趙州東院西。
琴枕
作者：釋師範
朝代：宋

巧出焦桐樣，淳含太古音。
多因和夢聽，只作夜蟲吟。
相士
作者：釋師範
朝代：宋

鱗皴一塊爛枯柴，幾見春風長綠苔。
豈謂先生也相許，馿年決定放花開。
石田
作者：釋師範
朝代：宋

紛紛多是競膏腴，確實誰能下一鋤。
幾見萌心還㦬欛，只緣無處著工夫。
祖師圖贊
作者：釋師範
朝代：宋

等是清平世界人，多因閑事長無明。
使他箇箇能安分，圖上何緣有姓名。
禪人請贊·其二
作者：釋師範
朝代：宋

眼裏沒瞳人，鼻頭無孔竅。
單賣赤髮綜，鬼見拍手笑。
世有愚癡箇樣僧，難爲名字上傳燈。
禪人請贊·其六
作者：釋師範
朝代：宋

僻性拗木枕，天生沒意智。
自己獨冤家，佛祖閑奴婢。
嘗聞一飽忘百饑，今日山僧身便是。
維摩居士贊·其一
作者：釋師範
朝代：宋

詐病從來不可醫，文殊特爲下針錐。
事褫一啄長三尺，問著依前似鼓槌。
維摩居士贊·其二
作者：釋師範
朝代：宋

示疾毗耶，平地風波。
醫不得處，病在口多。
臨濟贊·其二
作者：釋師範
朝代：宋

竊不見蹤，敗不見贓。
是真白拈，其誰與當。
臨終偈
作者：釋師範
朝代：宋

來時空索索，去也赤條條。
更要問端的，天台有石橋。
臭庵
作者：釋師範
朝代：宋

全無氣息，直是薰人。
無鼻孔者，方堪與隣。
花光十梅·一枝橫出
作者：釋師範
朝代：宋

莫謂南枝能放花，傍分北秀亦堪誇。
黄梅不用爭高下，草本傳來共一家。
花光十梅·五葉聯芳
作者：釋師範
朝代：宋

花開五葉自芬芳，欺麝欺蘭別是香。
傳得靈根元不朽，豈惟流落在花光。
花光十梅·實相常圓
作者：釋師範
朝代：宋

黄底自黄青底青，枝頭一一見天真。
如今酸澀都忘了，核子如何舉似人。
花光十梅·平地回春
作者：釋師範
朝代：宋

萬木千花凍未醒，東君無處覓歸程。
擡眸忽見春風面，的皪枝頭數點青。
花光十梅·幻花滅盡
作者：釋師範
朝代：宋

花分枝北與枝南，向背橫斜有許般。
何待支郎强描邈，開時便作謝時看。
花光十梅·懸崖放下
作者：釋師範
朝代：宋

萬仞崖頭自放身，始知花發不干春。
更從箇裏尋枝葉，笑倒當年樹下人。
花光十梅·正偏自在
作者：釋師範
朝代：宋

花合花開有正偏，不完全處却完全。
要知根蔕從何得，多見生埋洞水邊。
花光十梅·淡中有味
作者：釋師範
朝代：宋

半開半合榮枯外，似有似無閑淡中。
自是一般風味別，笑他紅紫鬭芳叢。
花光十梅·絕後再甦
作者：釋師範
朝代：宋

孤根脫落偃蒼苔，冷地無端笑眼開。
莫怪雪霜欺不得，只因曾向死中來。
花光十梅·高下隨宜
作者：釋師範
朝代：宋

樹有高低枝短長，花開隨處恰相當。
都緣妙得毫端趣，豎抹橫拖總不妨。
蜆子贊·其二
作者：釋師範
朝代：宋

谿尾谿頭打野盤，撈蝦摝蜆當朝餐。
想應不是釣鰲手，得箇蝦兒便喜歡。
觀音大士贊·其一
作者：釋師範
朝代：宋

提起數珠呈伎倆，無端弄出孩童相。
何似月明霜滿天，孤猿啼斷千峰上。
觀音大士贊·其四
作者：釋師範
朝代：宋

大哉觀自在，善觀諸音聲。
而於諸音聲，不作音聲見。
是見亦寂滅，亦無寂滅者。
由是離衆苦，處處得解脫。
分身十方剎，救度於一切。
然於救度中，而無救度想。
如春在百花，不分長短枝。
又如月在水，不分大小器。
尋聲隨所念，平等獲利益。
是三十二應，十四無畏法。
無量方便門，一一皆成就。
一一成就處，當體皆如幻。
我觀如幻相，願作如幻讚。
若有見聞者，當作如是觀。
訥堂
作者：釋師範
朝代：宋

德山無語歸方丈，象骨低頭入草庵。
大鵬一舉九萬里，籬邊燕雀空呢喃。
豐干寒拾虎四睡贊
作者：釋師範
朝代：宋

善者未必善，惡者未必惡。
彼此不忘懷，如何睡得著。
惡者難爲善，善者難爲惡。
老虎既忘機，如何睡不著。
豐干贊
作者：釋師範
朝代：宋

浄土不居居穢土，良馬不騎騎猛虎。
回頭轉腦謾招呼，誰肯與伊爲伴侶。
跛翁
作者：釋師範
朝代：宋

平常行一步，却不墮平常。
盡道脚長短，誰知脚短長。
送凝藏主歸蜀
作者：釋師範
朝代：宋

凝藏主，五載惡相聚。
我既橫點頭，公亦未相許。
就中猶尀耐，拗折露明柱。
似此拙去就，端的不可恕。
蕭蕭九月風露寒，忽來告別還鄉去。
臨歧可煞沒巴鼻，却要就我覓轉語。
一轉語，如何舉，濕紙裹大蟲，大棒打老鼠。
阿呵呵，無你會處。
送姪昭上人歸鄉
作者：釋師範
朝代：宋

昭昭靈靈是何物，非物非心亦非佛。
五湖雲衲競頭參，空把光陰恣埋沒。
我遊江湖三十有四年，飽飯之餘，一味閑打眠。
子今迢迢苦尋討，不知尋討何慕焉。
問吾道，今年大熟收成早。
問吾禪，秋林噪晚聲喧喧。
抖擻屎腸都說了，莫將一字歸去容易空流傳。
斯言寫就相違別，目斷家山雲疊疊。
我亦欲歸歸不得，千里萬里一條鐵。
送曇藏主雪峰見癡絕
作者：釋師範
朝代：宋

世上有蛇皆可弄，南山鱉鼻不可動。
動著冷口暗傷人，傷人至死未知痛。
子今去也，當自著便宜。
後日毒遭一口歸來，莫道山僧不曾說與伊。
送無相和尚歸鄉
作者：釋師範
朝代：宋

同名同號同桑梓，同住江湖亡彼此。
有時同上孤峰巔，有時同下滄溟底。
苦同憂，樂同喜，金博金兮水洗水。
有時捩轉鐵面皮，心口全然不相似。
你若住兮我即行，你若行兮我即止。
白日青天轟怒雷，平地無風波浪起。
非不非，是不是，西川大隨，桐城投子。
送率庵和尚住雲居
作者：釋師範
朝代：宋

東湖水深蟠老龍，晨昏出沒無定蹤。
開口合口噴香霧，舉足下足生陰風。
而今改宅雲居去，威風萬竅聲號怒。
謂言不是抉珠人，未應輕踏甌峰路。
送趙龍圖歸四明
作者：釋師範
朝代：宋

昔年曾約歸四明，掇鉢共飯莆菜羹。
東園蔬薺幾衰長，望之何以辜斯盟。
鏗鏗小節何足拘，大名當振聲谹谹。
旌旗不動剿胡種，屈伸一臂逾長城。
淮甸既肅四海肅，豐功盛德應難名。
了知八珍與藜莧，清閑富貴但等平。
我罹劫火固無悶，公視晝錦不以榮。
七佛承承竟何據，六祖忉忉空碗鳴。
君不見剎竿頭上鐵龍頭，鴻毛至重山嶽輕。
達磨祖師贊·其二
作者：釋師範
朝代：宋

滿面盡是胡鬚，當門却無版齒。
縱不畫影圖形，東土有人識你。
郁山主贊
作者：釋師範
朝代：宋

收得蚌蛤珠，誇張無價數。
我儂不怪他，他是村山主。
金華聖者贊
作者：釋師範
朝代：宋

飽啖豬頭肉，長齋不喫素。
莫言滋味別，要且少鹽醋。
吽吽，大有著你處。
雲谷
作者：釋師範
朝代：宋

或卷或舒多變態，隨呼隨應發天真。
誰知路轉峰回處，幽鳥啼芳別是春。
頌古三首·其一
作者：釋師範
朝代：宋

盡力提持只一刀，狸奴從此脫皮毛。
血流滿地成狼籍，暗爲春風染小桃。
頌古三首·其三
作者：釋師範
朝代：宋

失脚溪橋兩眼枯，錯將魚目作明珠。
直饒塵盡光生也，照破山河夢見無。
頌古三首·其二
作者：釋師範
朝代：宋

晴空轟霹靂，官路栽荆棘。
沒興遭逢著，前凶後不吉。
頌古四十四首·其一
作者：釋師範
朝代：宋

靈山一會善隄防，蠱毒之家水莫嘗。
迦葉無端霑一滴，至今猶自面皮黄。
頌古四十四首·其一〇
作者：釋師範
朝代：宋

日面月面，突出難辨。
擬欲抬眸，空中兩片。
頌古四十四首·其一一
作者：釋師範
朝代：宋

金毛獅子，生鐵秤鎚。
渾崙無縫，切忌針錐。
頌古四十四首·其一七
作者：釋師範
朝代：宋

蘿蔔從來出鎮州，城南門外水東流。
饒君說得渾相似，須是親曾到地頭。
頌古四十四首·其一三
作者：釋師範
朝代：宋

南嶽峰前老石頭，憐兒何事不知羞。
爲人點眼長伸脚，直至而今懶不收。
頌古四十四首·其一九
作者：釋師範
朝代：宋

混成一氣，周行四時。
惟天爲大，惟堯則之。
頌古四十四首·其一二
作者：釋師範
朝代：宋

衝開碧落松千尺，截斷紅塵水一谿。
飽食高眠人不到，日從東出又沉西。
頌古四十四首·其一五
作者：釋師範
朝代：宋

兀兀地思量，無可得思量。
無可思量處，真箇好思量。
大庾嶺頭逢六祖，鼇山店上見曾郎。
頌古四十四首·其一八
作者：釋師範
朝代：宋

千載巖前樹，曾無刀斧痕。
羚羊纔觸著，滿地葉紛紛。
頌古四十四首·其一六
作者：釋師範
朝代：宋

持來送去樣團團，覆陰兒孫義不寒。
何似當時休擘破，渾崙留與後人看。
頌古四十四首·其一四
作者：釋師範
朝代：宋

鋪席宏開見也麽，買人何似看人多。
十成好箇吹毛劍，只作陶家壁上梭。
頌古四十四首·其七
作者：釋師範
朝代：宋

地神歸地，天神歸天。
慇懃奉送，寶馬金錢。
頌古四十四首·其三
作者：釋師範
朝代：宋

君王一語出如綸，尊者眉毛八字分。
四海風清煙浪靜，碧天無際水無垠。
頌古四十四首·其三〇
作者：釋師範
朝代：宋

頑皮老虎卧林丘，一任傍人放滴油。
滿肚只因曾飽肉，縱加呼喚懶擡頭。
頌古四十四首·其三一
作者：釋師範
朝代：宋

起滅不停誰解看，當機一拶透重關。
東西總是長安路，蕩蕩無拘自往還。
頌古四十四首·其三七
作者：釋師範
朝代：宋

紅輪決定沉西去，未審魂靈往那方。
哭慟一聲無處避，櫂頭親見本爺娘。
頌古四十四首·其三三
作者：釋師範
朝代：宋

一片荆山璞，分明辨者難。
幾人偷眼覷，只作石頭看。
頌古四十四首·其三九
作者：釋師範
朝代：宋

矜誇富貴，賤賣赤窮。
殺人可恕，無禮難容。
頌古四十四首·其三二
作者：釋師範
朝代：宋

同舟共賞洞庭春，終日徘徊柳岸陰。
却得漁人加櫓棹，等閑抹過碧波心。
頌古四十四首·其三五
作者：釋師範
朝代：宋

一擲神杯定吉凶，再占重卜轉靈通。
分明見了今年事，却說明年事不同。
頌古四十四首·其三八
作者：釋師範
朝代：宋

一年三百六十日，日日日從東畔出。
昨夜黄昏又落西，茫茫無處尋蹤跡。
頌古四十四首·其三六
作者：釋師範
朝代：宋

夢裏思歸問故鄉，明明說與尚徉狂。
白雲盡處重回首，無限青山對夕陽。
頌古四十四首·其三四
作者：釋師範
朝代：宋

種田博飯喫，飽卧長伸脚。
把將三界來，安向左邊著。
引得龍牙老古錐，手裏把柄破木杓。
頌古四十四首·其九
作者：釋師範
朝代：宋

諸子生涯各有成，從來孝順兩邊生。
貪歡一夜渾家樂，失曉連忙打五更。
頌古四十四首·其二
作者：釋師範
朝代：宋

古老相傳鬼叫坑，看來人鬼不多爭。
早知鬼便是人做，夜半三更也可行。
頌古四十四首·其二〇
作者：釋師範
朝代：宋

閃爍旌旗驟往來，幾人遥望起疑猜。
此時若得樊公脚，一踏鴻門兩扇開。
頌古四十四首·其二一
作者：釋師範
朝代：宋

驟馬加鞭上酒樓，何如坐地看楊州。
是非長短俱裁了，鼠竊終難似狗偷。
頌古四十四首·其二三
作者：釋師範
朝代：宋

風前一曲動離愁，那箇行人不舉頭。
手把花枝半遮面，不令人見轉風流。
頌古四十四首·其二九
作者：釋師範
朝代：宋

骨裹皮兮皮裹骨，大隨放出遼天鶻。
東西南北謾擡眸，不知已過新羅國。
頌古四十四首·其二二
作者：釋師範
朝代：宋

臺山路上箇婆婆，平地無風起丈波。
下却斗門通底閘，更無一滴到黄河。
頌古四十四首·其二五
作者：釋師範
朝代：宋

共樂昇平道泰時，相逢終不展鎗旗。
隨宜淡飯清茶外，困卧閑行幾箇知。
頌古四十四首·其二八
作者：釋師範
朝代：宋

洞山平地露尸骸，庵主將身一處埋。
狼藉髑髏相枕藉，悲風愁霧不勝懷。
頌古四十四首·其二六
作者：釋師範
朝代：宋

賊火相逢恰五更，見成贓物不須爭。
暗中多少都分了，天曉依前各自行。
頌古四十四首·其二四
作者：釋師範
朝代：宋

分明指出與人看，多少禪和被熱瞞。
舉目只知看雨勢，不知秋水沒欄干。
頌古四十四首·其五
作者：釋師範
朝代：宋

雨散雲收後，崔嵬數十峰。
王維雖敏手，難落筆頭蹤。
頌古四十四首·其八
作者：釋師範
朝代：宋

一柄無情雪刃刀，當鋒誰敢犯秋毫。
馬師父子親提掇，血噴千山風怒號。
頌古四十四首·其六
作者：釋師範
朝代：宋

春生夏長，淡飯粗茶。
魚投臭水，彩奔齪家。
頌古四十四首·其四
作者：釋師範
朝代：宋

大士錯解注，誌公錯注解。
臭肉積屠門，堪笑無人買。
頌古四十四首·其四〇
作者：釋師範
朝代：宋

臘月三十日，開口便爲敕。
更擬問如何，明朝正月一。
頌古四十四首·其四一
作者：釋師範
朝代：宋

深深親下拜，三代禮全該。
此意如不然，玉帛云乎哉。
頌古四十四首·其四四
作者：釋師範
朝代：宋

山花似錦水如藍，突出乾坤不露顔。
曾踏武陵溪畔路，洞中春色異人間。
高原
作者：釋師範
朝代：宋

佛祖仰望不及處，暗通一線幾何深。
冰嚴雪冷無人會，空瀉斷崖千萬尋。
鳥窠贊
作者：釋師範
朝代：宋

佛法有些子，言中設網羅。
布毛吹起處，依舊不離窠。
鷄鳴接待
作者：釋師範
朝代：宋

水雲遇夜須投宿，飯飽何妨又進程。
山主豈徒開接待，養鷄意在五更鳴。
上伯井亭
作者：釋師觀
朝代：宋

曹源一滴水，散作人間瑞。
茫茫宇宙中，幾箇知慚愧。
偈頌七十六首·其一
作者：釋師觀
朝代：宋

佛語心爲宗，無門爲法門。
箇裏全身入，別是一乾坤。
偈頌七十六首·其一一
作者：釋師觀
朝代：宋

斷人性命，不勞餘刃。
四海一家，風恬浪靜。
偈頌七十六首·其一七
作者：釋師觀
朝代：宋

我有一轉語，歷劫常如此。
迥絕無人處，聚頭相共舉。
偈頌七十六首·其一三
作者：釋師觀
朝代：宋

今朝十月一，開爐是此日。
趙州賓主話，聖因爲拈出。
偈頌七十六首·其一九
作者：釋師觀
朝代：宋

滿眼覷不見，滿耳聽不聞。
空劫已前事，分明舉似君。
偈頌七十六首·其一二
作者：釋師觀
朝代：宋

此世不移動，彼世不改變。
惟一堅密身，一切塵中現。
偈頌七十六首·其一八
作者：釋師觀
朝代：宋

天得一以清，地得一以寧。
君王得一天下治，衲僧得一眼橫鼻直。
皇恩佛恩，一時報畢。
偈頌七十六首·其一六
作者：釋師觀
朝代：宋

本無迷悟人，只要今日了。
了了了了了，面南看北斗。
偈頌七十六首·其一四
作者：釋師觀
朝代：宋

去去實不去，來來實不來。
去來如夢幻，虛空絕點埃。
偈頌七十六首·其七三
作者：釋師觀
朝代：宋

今朝四月一，結夏又在即。
若是到家人，日日是好日。
偈頌七十六首·其七二
作者：釋師觀
朝代：宋

人笑鵓鳩拙，鵓鳩自不拙。
兩莖柴子上，一生打得徹。
打刀須是并州鐵。
偈頌七十六首·其七六
作者：釋師觀
朝代：宋

來時無蹤，去時無跡。
七十五年，青天霹靂。
偈頌七十六首·其七四
作者：釋師觀
朝代：宋

鶴立松梢月，魚行水底天。
風光都買盡，不費一文錢。
須知此語無窮日，只恐滄溟有盡年。
偈頌七十六首·其三
作者：釋師觀
朝代：宋

大庾嶺頭提不起，同庵親手付將來。
等閑搭在肩頭上，凡聖齊教眼豁開。
偈頌七十六首·其三〇
作者：釋師觀
朝代：宋

一二三四五，五四三二一。
無量妙義門，皆從此經出。
偈頌七十六首·其三一
作者：釋師觀
朝代：宋

趙州無佛性，豐干太饒舌。
南泉一枝草，雲門乾屎橛。
偈頌七十六首·其三七
作者：釋師觀
朝代：宋

暑退凉生，風高露冷。
葉落歸根，藏頭露影。
趙州喫茶，雲門胡餠。
如何是道，明眼落井。
偈頌七十六首·其三三
作者：釋師觀
朝代：宋

去年梅，今年柳，馨香顔色常依舊。
不屬陰陽別是春，靈根本是吾家有。
偈頌七十六首·其三九
作者：釋師觀
朝代：宋

六月炎炎如火聚，就中自有清凉處。
犀牛扇子謾相隨，頭角崢嶸誰敢覷。
偈頌七十六首·其三二
作者：釋師觀
朝代：宋

光陰何太疾，如白駒過隙。
惟有衲僧家，日日是好日。
偈頌七十六首·其三五
作者：釋師觀
朝代：宋

目顧四方，法中之王。
將何報德，一杓香湯。
偈頌七十六首·其三八
作者：釋師觀
朝代：宋

惺惺寂寂是，寂寂惺惺非。
棄却甜桃樹，沿山摘醋梨。
如是句中能會得，從教人競覓玄微。
偈頌七十六首·其三六
作者：釋師觀
朝代：宋

唇上碧斑賓豹博，舌頭當的帝都丁。
鴛鴦羣出從君看，不把金針度與人。
偈頌七十六首·其九
作者：釋師觀
朝代：宋

日日是好日，時時是好時。
只爲分明極，翻令所得遲。
偈頌七十六首·其二
作者：釋師觀
朝代：宋

坐斷要津，全提正令。
佛祖到來，也須乞命。
偈頌七十六首·其二〇
作者：釋師觀
朝代：宋

十方諸國土，無剎不現身。
舉頭天外看，誰是箇中人。
偈頌七十六首·其二七
作者：釋師觀
朝代：宋

年窮歲盡，有何言，東村王老夜燒錢。
野鬼閑神俱屏跡，無依無欲是金仙。
偈頌七十六首·其二三
作者：釋師觀
朝代：宋

叢林法社共成褫，雪老當年用此機。
頸上手巾腰下杓，至今千古有風規。
偈頌七十六首·其二九
作者：釋師觀
朝代：宋

驀然平地一聲雷，驚得蟭螟眼豁開。
是聖是凡俱不立，何妨隨處舞三臺。
偈頌七十六首·其二二
作者：釋師觀
朝代：宋

解語非干舌，能言不是聲。
剎剎塵塵爾，何處著渾身。
偈頌七十六首·其二五
作者：釋師觀
朝代：宋

臘八是今朝，如來成道日。
夜半見明星，從此生荆棘。
荆棘生人間，天上錯流傳。
偈頌七十六首·其二八
作者：釋師觀
朝代：宋

此衆無枝葉，唯有諸貞實。
我法妙難思，五千人退席。
偈頌七十六首·其二六
作者：釋師觀
朝代：宋

年去年來年年事，日來日往日日新。
木人撫掌呵呵笑，一段風光畫不成。
見便見，莫沈吟。
樓上已吹新歲角，堂前猶點舊年燈。
偈頌七十六首·其五
作者：釋師觀
朝代：宋

動絃別曲，葉落知秋。
風生大野，水向東流。
偈頌七十六首·其五〇
作者：釋師觀
朝代：宋

今朝七月一，解夏半月日。
摩挲拄杖子，笠頭勤拂拭。
狗子無佛性，一文也不直。
偈頌七十六首·其五七
作者：釋師觀
朝代：宋

撾動禾山鼓，吹起少林笛。
當機覿面提，覿面當機疾。
咄，一任風吹日炙。
偈頌七十六首·其五三
作者：釋師觀
朝代：宋

梵志翻著襪，是人皆道錯。
寧可刺你眼，不可癮我脚。
莫莫，醍醐上味，翻成毒藥。
偈頌七十六首·其五九
作者：釋師觀
朝代：宋

孤雲野鶴，何天不飛。
這一句子，同道方知。
偈頌七十六首·其五二
作者：釋師觀
朝代：宋

雲門有一曲，臘月二十五。
拍拍是令，全身裏許。
阿呵呵，萬像森羅齊作舞。
偈頌七十六首·其五六
作者：釋師觀
朝代：宋

萬里無寸草，衲僧何處討。
蘸雪喫冬瓜，誰知滋味好。
偈頌七十六首·其五四
作者：釋師觀
朝代：宋

收麥纔了插秧來，終日忙忙安在哉。
直下更無回避所，優鉢羅花當處開。
偈頌七十六首·其八
作者：釋師觀
朝代：宋

結夏又十日，箇事作麽生。
無風荷葉動，決定有魚行。
偈頌七十六首·其六
作者：釋師觀
朝代：宋

聖因古蘭若，湖邊絕瀟灑。
知他幾百年，已屬斯人也。
偈頌七十六首·其六〇
作者：釋師觀
朝代：宋

礙處非牆壁，通處沒虛空。
雙關俱透徹，別是一家風。
偈頌七十六首·其六一
作者：釋師觀
朝代：宋

葛公住此山，此山湛如藍。
只今何處去，猶自口喃喃。
偈頌七十六首·其六七
作者：釋師觀
朝代：宋

一九與二九，相逢不出手。
因甚不出手，免見揚家醜。
偈頌七十六首·其六三
作者：釋師觀
朝代：宋

此世不移動，彼世不改變。
當處發生，隨處滅盡。
阿呵呵，見不見，秋風一陣來，落葉兩三片。
偈頌七十六首·其六九
作者：釋師觀
朝代：宋

法法本來法，無法無非法。
這箇是烏回拄杖子，那箇是本來法。
偈頌七十六首·其六五
作者：釋師觀
朝代：宋

一日不作，一日不食。
木平搬土，石霜泥壁。
洪山斷足，仰山作息。
澄翠門下，朝朝入室。
如上所供，並皆詣實。
偈頌七十六首·其六八
作者：釋師觀
朝代：宋

山奇水秀洞中天，與麽分明知幾年。
左右逢源無限意，幾人於此徹根源。
偈頌七十六首·其六四
作者：釋師觀
朝代：宋

問訊燒香，閑行靜坐。
與麽分明，是箇什麽。
偈頌七十六首·其四
作者：釋師觀
朝代：宋

法法不隠藏，今古露堂堂。
更進這一步，明明爲舉揚。
偈頌七十六首·其四〇
作者：釋師觀
朝代：宋

時不待人，月不破五。
那一著子，未敢相許。
偈頌七十六首·其四一
作者：釋師觀
朝代：宋

驀直驀直，青天白日。
勘破了也，一文不直。
偈頌七十六首·其四三
作者：釋師觀
朝代：宋

如來結制日，諸緣俱頓息。
九十日長期，衲僧口掛壁。
咄，正是黑牛卧死水。
偈頌七十六首·其四二
作者：釋師觀
朝代：宋

開池不待月，池成月自來。
寒山逢拾得，拊掌笑咍咍。
偈頌七十六首·其四五
作者：釋師觀
朝代：宋

上元佳節是今日，匝地普天星斗出。
好向機先著眼看，莫教蹉過然燈佛。
偈頌七十六首·其四八
作者：釋師觀
朝代：宋

南泉水牯自天然，隨分些些任變遷。
長嘯一聲天地窄，了無佛法與人傳。
偈頌七十六首·其四六
作者：釋師觀
朝代：宋

伎倆有盡，我默無窮。
達磨不識，眼瞎耳聾。
偈頌七十六首·其四四
作者：釋師觀
朝代：宋

薰風自南來，殿閣生微凉。
要知端的意，拄杖爲敷揚。
化佛五臟先被人偷了
作者：釋師觀
朝代：宋

古佛行藏識者稀，爲人一著太孤危。
驀然撞著白拈賊，倒腹傾腸付與伊。
和蔣御带薦閤中三偈·其一
作者：釋師觀
朝代：宋

威音那畔絕安排，箇裏何曾有去來。
如是住而無所住，摩醯眼向頂門開。
和蔣御带薦閤中三偈·其三
作者：釋師觀
朝代：宋

威風凜凜實難棲，正是靈山受記時。
老倒月林無別說，非心非佛總非非。
和蔣御带薦閤中三偈·其二
作者：釋師觀
朝代：宋

唯憑者箇薦嚴妻，借路經過般若池。
撒手那邊無避處，大洋海裏火星飛。
幹簾席
作者：釋師觀
朝代：宋

捲起簾來見天下，千古叢林作話欛。
承天今日再堤撕，一段風光無縫罅。
惺惺石
作者：釋師觀
朝代：宋

惺惺石上坐頻呼，絕後依前又再甦。
自古自今無變異，直教覷著眼睛枯。
木魚
作者：釋師觀
朝代：宋

敲空作響人皆聽，聽聽之時非是聲。
海藏龍宮留不住，却來箇裏現全身。
百丈和尚贊
作者：釋師觀
朝代：宋

獨坐大雄峰，宗通說亦通。
咄者老漆桶，不落有無中。
祖芳求僧
作者：釋師觀
朝代：宋

要得聯芳繼祖燈，直須發憤傚盧能。
三更月下傳衣鉢，驚動黄梅七百僧。
童子求頌
作者：釋師觀
朝代：宋

山童山童，叉手當胸。
高低普應，常在其中。
臨濟和尚贊
作者：釋師觀
朝代：宋

一喝當陽，寸絲不挂。
撓括叢林，至今話欛。
辭李大諫再住萬壽
作者：釋師觀
朝代：宋

年來老倒覺癡頑，振作叢林豈等閑。
珍重賢侯休更問，且容懶散卧雲間。
達磨祖師贊
作者：釋師觀
朝代：宋

手提金錫，銀山鐵壁。
對朕者誰，還云不識。
透過玄關，青天白日。
靈巖金鉢堂化長明燈
作者：釋師觀
朝代：宋

龍潭吹滅紙燭，真箇人天眼目。
舉似龐公點頭，祖祖燈燈相續。
須菩提贊
作者：釋師觀
朝代：宋

老老大大，岩中宴坐。
帝釋雨花，見箇什麽。
頌古三十三首·其一
作者：釋師觀
朝代：宋

月上女曾與麽去，我今亦依如是住。
明明今古不曾藏，一點靈光常獨露。
頌古三十三首·其一〇
作者：釋師觀
朝代：宋

百丈卷席，馬祖陞堂。
作麽作麽，驗盡當行。
頌古三十三首·其一一
作者：釋師觀
朝代：宋

分明與麽無無無，釋迦彌勒是他奴。
茫茫宇宙人無數，幾個男兒是丈夫。
頌古三十三首·其一七
作者：釋師觀
朝代：宋

大唐國裏無禪師，獨弄單提見也無。
茫茫宇宙人無數，幾箇男兒是丈夫。
頌古三十三首·其一三
作者：釋師觀
朝代：宋

突出難辨辨得出，師子翻身師子窟。
哮吼一聲天地空，驚起須彌高突兀。
頌古三十三首·其一九
作者：釋師觀
朝代：宋

如何是佛殿裏底，世出世間難可比。
萬國同歌河海清，稽首拜手元是你。
頌古三十三首·其一二
作者：釋師觀
朝代：宋

不落不昧，東倒西擂。
鐵壁銀山，一時粉碎。
不昧不落，且無造作。
誠哉是言，不從人學。
頌古三十三首·其一五
作者：釋師觀
朝代：宋

如何是佛，更莫別求。
相隨來也，四大部洲。
頌古三十三首·其一八
作者：釋師觀
朝代：宋

真佛屋裏坐，開口成話墮。
幸自可憐生，教我說甚麽。
頌古三十三首·其一四
作者：釋師觀
朝代：宋

未審魂靈往那方，無棲泊處露堂堂。
水向石邊流出冷，風從花裏過來香。
頌古三十三首·其七
作者：釋師觀
朝代：宋

用處天然別，更不落思惟。
山河并大地，全露法王機。
頌古三十三首·其三
作者：釋師觀
朝代：宋

不屬內外與中間，纔落思惟入魔境。
大丈夫兒不自欺，翻身坐斷毗盧頂。
頌古三十三首·其三〇
作者：釋師觀
朝代：宋

來說是非者，便是是非人。
誠哉是言也，弄物不知名。
頌古三十三首·其三一
作者：釋師觀
朝代：宋

牛過窗櫺，錯爲安名。
大唐國裏，不見一人。
頌古三十三首·其三三
作者：釋師觀
朝代：宋

海神知貴不知價，留與人間光照夜。
碧眼胡僧笑點頭，誰知用處無縫罅。
頌古三十三首·其三二
作者：釋師觀
朝代：宋

馿放三千，馬放八百。
透過重關，未爲英傑。
頌古三十三首·其九
作者：釋師觀
朝代：宋

自從胡亂後，更不少鹽醤。
開口便見膽，豈在語言上。
頌古三十三首·其二
作者：釋師觀
朝代：宋

以手策起眉毛，千聖從來不識。
一會靈山儼然，說甚今朝昨日。
頌古三十三首·其二〇
作者：釋師觀
朝代：宋

喫粥了也洗鉢盂，已是分明說向渠。
有時冷地思量著，點鐵成金舉世無。
頌古三十三首·其二一
作者：釋師觀
朝代：宋

拈得便用，胡麻廝繳。
冷地看來，知恩者少。
頌古三十三首·其二七
作者：釋師觀
朝代：宋

日裏看山好，好在什麽處。
要見老雲門，不落第二句。
頌古三十三首·其二三
作者：釋師觀
朝代：宋

非男女相末山主，今古堂堂常獨露。
常獨露兮見也麽，清聲藉藉播寰宇。
頌古三十三首·其二九
作者：釋師觀
朝代：宋

要箇無禪底國師，纔涉毫芒便取誅。
堪笑這僧垂手處，道無便見有偏枯。
頌古三十三首·其二二
作者：釋師觀
朝代：宋

一著高一著，一步闊一步。
五百年間生，指出這條路。
這條路，十聖三賢皆罔措。
頌古三十三首·其二五
作者：釋師觀
朝代：宋

前三三與後三三，不可承當不可參。
更問清涼多少衆，月移松影落寒潭。
頌古三十三首·其二八
作者：釋師觀
朝代：宋

一字入公門，九牛拔不出。
咄這野狐精，鼻孔都打失。
頌古三十三首·其二六
作者：釋師觀
朝代：宋

墮落眉鬚不得塔，三文使盡見分疎。
無端大嶺重饒舌，數丈龜毛舉世無。
頌古三十三首·其二四
作者：釋師觀
朝代：宋

香嚴上樹，住住住住。
擬問如何，葛藤露布。
頌古三十三首·其五
作者：釋師觀
朝代：宋

漢既不管，秦亦不收。
人平不語，水平不流。
頌古三十三首·其八
作者：釋師觀
朝代：宋

全提正令，高低普應。
三應三呼，諦聽諦聽。
頌古三十三首·其六
作者：釋師觀
朝代：宋

弟應兄呼畫不成，誰人肯向裏頭行。
自從家破人亡後，直至如今事轉生。
頌古十七首·其一
作者：釋師觀
朝代：宋

指天指地，無處回避。
瞿曇瞿曇，討甚巴鼻。
頌古十七首·其一〇
作者：釋師觀
朝代：宋

乾坤獨立，從者裏入。
風吹不著，雨打不濕。
頌古十七首·其一一
作者：釋師觀
朝代：宋

報慈一隔，描邈不得。
大用現前，不存軌則。
頌古十七首·其一七
作者：釋師觀
朝代：宋

唇上碧斑賓豹博，舌頭當的帝都丁。
頻呼小玉元無事，只要檀郎認得聲。
頌古十七首·其一三
作者：釋師觀
朝代：宋

虛空迸裂，當處超越。
堪笑雲門，多這一橛。
頌古十七首·其一二
作者：釋師觀
朝代：宋

臘月火燒山，毫髮不相瞞。
佛手遮不得，人心似等閑。
頌古十七首·其一五
作者：釋師觀
朝代：宋

不是風兮不是幡，入泥入水與人看。
莫把是非來辨我，浮生穿鑿不相干。
頌古十七首·其一六
作者：釋師觀
朝代：宋

佛法王法，更無兩樣。
直下一刀，未爲諦當。
頌古十七首·其一四
作者：釋師觀
朝代：宋

見成活許莫周遮，椎下分疎事轉差。
若是咬人獅子子，何須牙上更安牙。
頌古十七首·其七
作者：釋師觀
朝代：宋

傀儡棚頭，全火祗候。
明眼人前，一場漏逗。
頌古十七首·其三
作者：釋師觀
朝代：宋

以此爲津梁，赤體露堂堂。
風光都買盡，當處是家鄉。
頌古十七首·其九
作者：釋師觀
朝代：宋

出乎爾者返乎爾，箇裏那容說道理。
蹈雪沽來酒倍香，就船買得魚偏美。
頌古十七首·其二
作者：釋師觀
朝代：宋

青天霹靂，何處尋覓。
一人傳虛，萬人傳實。
頌古十七首·其五
作者：釋師觀
朝代：宋

伶利道人何處去，至今尋覓杳無蹤。
有時冷地思量著，不覺全身在碧峰。
頌古十七首·其八
作者：釋師觀
朝代：宋

趙州喚作火，全身入荒草。
我今不是渠，渠今正是我。
頌古十七首·其六
作者：釋師觀
朝代：宋

張打油，李打油，不打渾身只打頭。
今朝有酒今朝醉，明日愁來明日愁。
頌古十七首·其四
作者：釋師觀
朝代：宋

青出於藍，而青於藍。
坐籌帷幄，鍛聖鎔凡。
題中峰方丈
作者：釋師觀
朝代：宋

森森松竹聳中峰，八面玲瓏眼界空。
盡向石根尋馬跡，誰人親見道林翁。
黄檗和尚贊
作者：釋師觀
朝代：宋

一棒一條痕，一摑一掌血。
殺人能活人，不傳之妙訣。
偈頌四首·其一
作者：釋師遠
朝代：宋

今朝二月半，百華開爛熳。
雲繞翠峰頭，鶯啼楊柳岸。
觀音借路行，文殊分主伴。
獨有解空人，支筇渾不管。
直饒天外雨華飛，翻覆都來是這漢。
偈頌四首·其三
作者：釋師遠
朝代：宋

五日一番陞座，拈出現成行貨。
大衆普請商量，恰是老僧罪過。
偈頌四首·其二
作者：釋師遠
朝代：宋

堯風舜日兩依依，一片虛凝截萬機。
何必胡僧親付囑，如人飲水自家知。
偈頌四首·其四
作者：釋師遠
朝代：宋

三腳驢子弄蹄行，直透威音萬丈坑。
雲在嶺頭閑不徹，水流澗下大忙生。
湖南長老誰能會，行人更在青山外。
頌古三首·其一
作者：釋師遠
朝代：宋

出得出不得，定從何處起。
文殊往梵天，罔明輕彈指。
乘流即行，遇坎即止。
君不見虛築防胡萬里城，不知禍起蕭牆裏。
頌古三首·其三
作者：釋師遠
朝代：宋

呵呵大笑不尋常，笑得眉間也放光。
不是明招重注腳，叢林洎合錯商量。
頌古三首·其二
作者：釋師遠
朝代：宋

不是風兮不是顛，長街短巷走如煙。
院裏有齋常記得，時時掛在口皮邊。
偈四首·其一
作者：釋師體
朝代：宋

年年浴佛在今朝，目擊迦維路不遥。
果是當時曾示現，宜乎惡水驀頭澆。
偈四首·其二
作者：釋師體
朝代：宋

熱月須摇扇，寒來旋著衣。
若言空過日，大似不知時。
偈四首·其四
作者：釋師體
朝代：宋

依稀苕帚柄，髣髴赤斑蛇。
棒下無生忍，臨機不識爺。
偈頌十八首·其一
作者：釋師體
朝代：宋

五藴出頭一段空，同門出入不相逢。
無量劫來賃屋住，到頭不識主人公。
偈頌十八首·其一〇
作者：釋師體
朝代：宋

一拳也是打爺來，未有輸贏莫放開。
割捨拍盲窮性命，觜喎鼻塌見全材。
偈頌十八首·其一一
作者：釋師體
朝代：宋

道妙休云所得遲，不離聞見分明極。
檻外一聲婆餠焦，黄頭碧眼斷消息。
斷消息，最條直，是虎何須更插翼。
蒼龍平地起波瀾，萬仞峯頭轟霹靂。
偈頌十八首·其一七
作者：釋師體
朝代：宋

暗撒驪珠成瓦礫，閒傾鴆毒是醍醐。
寃將恩報滅胡種，舉眼無親真丈夫。
偈頌十八首·其一三
作者：釋師體
朝代：宋

夤緣過夏又經冬，難易當知好惡同。
肚裏饑瘡無聒擾，堂中生炭滿爐紅。
挑灰弄火非相許，闊論高談定不容。
疊足跏趺描不就，眼空烟景振宗風。
偈頌十八首·其一二
作者：釋師體
朝代：宋

口朝鼻孔無空過，眼蓋胡鬚有古風。
信彩骨頭花十八，等閒擲出滿盆紅。
偈頌十八首·其一五
作者：釋師體
朝代：宋

虎穴魔宮闊步挨，毀僧謗佛不安排。
無明三毒令人怕，是我寃家一樣乖。
偈頌十八首·其一六
作者：釋師體
朝代：宋

耳有重輪非差事，胸題卍字亦尋常。
腰間不束三條篾，萬頃風煙一草堂。
偈頌十八首·其一四
作者：釋師體
朝代：宋

天際雲翻墨，江頭浪輥花。
胡僧無鑑識，特地渡流沙。
赤骨歷窮擔片板，顛癡㪍癩豎雙眉。
驀生做處難名狀，佛祖當頭聽指揮。
偈頌十八首·其七
作者：釋師體
朝代：宋

麤疎带出蓮花笠，濟楚披來糞掃衣。
拈起少林無孔笛，左瞻右盼兩頭吹。
聲聲慢，拍拍隨，聽者雖多和者稀。
曲徧欲休休不得，知音知後更誰知。
偈頌十八首·其三
作者：釋師體
朝代：宋

塗灰抹土添光彩，社舞村歌笑己躬。
堪笑當年獃得好，百無一解訴心空。
星拱北，水朝東，月落千江體一同。
能向海門深處輥，行船誰怕打頭風。
偈頌十八首·其九
作者：釋師體
朝代：宋

文殊三處度夏，彌勒一味放憨。
善財走百十城，達磨九年面壁。
恢闡拈花微笑，光揚布髮掩泥。
偈頌十八首·其二
作者：釋師體
朝代：宋

童頂雲衣野興濃，清齋淡話有何窮。
春歸簷幕千家雨，月滿樓臺一笛風。
偈頌十八首·其五
作者：釋師體
朝代：宋

不守師承不會禪，饑來喫飯困來眠。
平常肯恃拳頭大，冷地乾贏空劫前。
偈頌十八首·其八
作者：釋師體
朝代：宋

少室無師句，曹溪絕學禪。
渾家鬼擘口，五逆不成寃。
偈頌十八首·其六
作者：釋師體
朝代：宋

目擊泄天機，梅天散花雨。
稽首毗盧師，和南法身主。
風光遍大千，捏在毫端聚。
多劫修來是浪傳，一念不生傾肺腑。
從此兒孫遍世間，活計清虛爭檢古。
偈頌十八首·其四
作者：釋師體
朝代：宋

西土尊師故紙羅，南方歷祖葛藤窠。
臨風剔起透青眼，跟脚從頭覷破那。
阿呵呵，會也麽，尺水休誇一丈波。
幕天蓆地生涯闊，敵勝吹毛不用磨。
卧蓮翫月觀音贊
作者：釋師體
朝代：宋

上絕把茆江月白，下無寸土眼頭寬。
青蓮影裏安身法，普與勞生了正觀。
四聖贊·其一
作者：釋師體
朝代：宋

稽首釋迦，現千百億。
鹽貴米賤，苦趁樂喫。
瞋喜愛憎，是非聲色。
日炙風吹，一文不直。
四聖贊·其三
作者：釋師體
朝代：宋

稽首文殊，本非延促。
柏短松長，山青水綠。
星移斗轉，日行月逐。
開眼合眼，一切具足。
四聖贊·其二
作者：釋師體
朝代：宋

稽首觀音，全彰妙有。
鶴唳青霄，鶑啼綠柳。
鼓響鍾鳴，椎鷄打狗。
不落諸緣，通身眼手。
四聖贊·其四
作者：釋師體
朝代：宋

稽首普賢，不可思議。
出頭露面，開言吐氣。
拍盲擔板，忘恩斷義。
事無寸長，熏天炙地。